title: Samuel Vilhelm Hellgren

text: Samuel Vilhelm Hellgren (28. tammikuuta 1838 Vihti – 11. helmikuuta 1890 Turku) oli suomalainen opettaja ja Kalevalan venäjäntäjä. Hän valmistui 1864 filosofian kandidaatiksi ja työskenteli sen jälkeen opettajana lukuun ottamatta paria vuotta, jolloin hän hoiti kenraalikuvernöörin kanslian registraattorin virkaa ja opiskeli oikeustiedettä sekä viiden vuoden oleskelua Moskovassa opiskelemassa venäjän kieltä. Moskovassa ollessan hän aloitti professori Fjodor Buslajevin (1818–1897) johdolla Kalevalan kääntämisen venäjäksi. Käännöksistä hän ehti julkaista vihkoina vuosina 1880–1885 Kullervo- ja Aino-runojen sekä Kalevalan kolmen ensimmäisen runon käännökset, mutta kuolema keskeytti julkaisutyön. Osa jo valmiista käännöksistä jäi julkaisematta. Hän käytti käännöksissä venäläisen kansanrunouden mukaista kieliasua.


title: Samuel Vilhelm Hellgren

text: Hellgren valmistui 1864 historiallis-filologisen osaston kandidaatiksi. Vuonna 1866 hän sai luvan perustaa yhdessä leskirouva S. M. Winterin kanssa tyttökoulun. Hän oli vuodesta 1888 Turun suomalaisen lyseon venäjän kollega.


title: Samuel Vilhelm Hellgren

text: Hellgrenin vanhemmat olivat kirkkoherra, rovasti Samuel Hellgren ja Wilhelmina Sjöblom. Hänen puolisonsa oli vuodesta 1879 Aleksandra Wilhelmina Mälsälä (k. 1884).


title: Charles August Lindbergh

text: Charles August Lindbergh (1859–1924) oli lakimies ja myöhemmin Yhdysvaltain edustajainhuoneen jäsen, joka oli syntynyt Ruotsissa, mutta tullut jo sylivauvana vanhempiensa mukana Yhdysvaltoihin. C. A. Lindbergh vastusti Yhdysvaltain liittymistä ensimmäiseen maailmansotaan. Lindbergh avioitui detroitilaissyntyisen kemianopettaja Evangeline Lodge Land Lindberghin kanssa. Lentäjänä tunnettu Charles Lindbergh oli heidän lapsensa.


title: Huangshi

text: Huangshi (, pinyin: Huángshí Shì) on prefektuuritason kaupunki Kiinan Hubein maakunnan itäosassa. Kaupungin pinta-ala on 4 583 neliökilometriä ja väkiluku 2,43 miljoonaa (vuonna 2010). Kaupungin keskusta sijaitsee linnuntietä noin 80 kilometriä maakunnan pääkaupunki Wuhanista kaakkoon.


title: Huangshi

text: Kaupunki rajoittuu luoteessa Ezhoun, koillisessa Huanggangin, kaakossa Jiujiangin, lounaassa Xianningin, sekä lännessä Wuhanin prefektuuritason kaupunkeihin.


title: Huangshi

text: Piirikuntatasolla kaupunki jaetaan neljään kaupunkipiiriin, yhteen piirikuntatason kaupunkiin ja yhteen piirikuntaan.


title: Paul Warburg

text: Paul Moritz Warburg (s. 10. elokuuta 1868 – k. 24. tammikuuta 1932) oli Warburg-sukuun kuuluva saksalaissyntyinen pankkiiri, joka sai Yhdysvaltain kansalaisuuden vuonna 1911. Warburg syntyi Hampurissa, Saksassa. Paul Warburgin veljiä olivat pankkiirit Max Warburg ja Felix Warburg. Henry Ford mainitsee Paul Warburgin 1920-luvulla ilmestyneessä kirjasessaan "Kansainvälinen juutalainen".


title: Paul Warburg

text: Warburg tyskenteli Hampurissa isoisoisänsä perustamassa M.M. Warburg and Company -pankissa vuodesta 1895 alkaen. Warburg muutti Yhdysvaltojen New Yorkin kaupunkiin vuonna 1902 veljensä Felixin perässä, joka oli muuttanut Yhdysvaltoihin jo vuonna 1895. Paul Warburg sai Yhdysvaltain kansalaisuuden yhdeksän vuotta myöhemmin vuonna 1911.


title: Paul Warburg

text: Paul Warburg oli perustamassa Yhdysvaltain keskuspankkia vuonna 1913. Warburg kannatti keskuspankin perustamista ja suunnitteli sen arkkitehtuurin. Warburg osallistui perustajien salaiseen kokoukseen Jekyll Islandilla. Warburg oli keskeinen henkilö keskuspankin perustavan Federal Reserve Act -lain työstämisessä.


title: Paul Warburg

text: Presidentti Woodrow Wilson nimitti Warburgin keskuspankin ensimmäiseen hallitukseen 10. elokuuta 1914. Warburg toimi Yhdysvaltain keskuspankin varapuheenjohtajana vuodesta 1916 ja erosi tehtävästä toukokuussa 1918. Eroamisesta huolimatta Warburg toimi keskuspankin Advisory Councilin jäsenenä 1921–1926.


title: Paul Warburg

text: Paul Warburg johti Yhdysvaltojen delegaatiota, johon kuului presidentti Woodrow Wilson, ensimmäistä maailmansotaa seuranneessa Pariisin rauhankonferenssissa vuonna 1919: konferenssissa, joka kulminoitui Versaillesin rauhansopimukseen. Saksan delegaatiota johti hänen veljensä Max Warburg.


title: Paul Warburg

text: 1920-luvun lopulla Paul Warburg oli saksalaisen IG Farbenin kokonaan omistaman Yhdysvaltain-tytäryhtiön hallituksessa. Samaan aikaan hänen veljensä Max Warburg oli varsinaisen IG Farbenin hallituksessa Saksassa. IG Farben oli maailman suurin kemianteollisuuden yhtiö.


title: Paul Warburg

text:
Warburg toimi Council on Foreign Relationsin johtajana 1921–1932. Lisäksi Warburg toimi
Brookings Institutionin trusteena vuodesta 1927.


title: Paul Warburg

text:
Paul Warburg oli suvun hampurilaisen pankin perustaneen saksalaisen Moses Warburgin jälkeläinen. Paul Warburgin vanhemmat olivat Moritz Warburg (1838-1910) ja äiti Charlotte Oppenheim (1842-1921).
Warburg avioitui Solomon Loebin tyttären Nina Loebin (1870–1945) kanssa 1895. He saivat kaksi lasta: pojan James P. Warburg ja tyttären Bettina Warburg. Warburg kuoli kotonaan New Yorkissa. Paul Warburgin hauta sijaitsee Sleepy Hollow'n hautausmaalla Westchesterissä, New Yorkissa.


title: Propolis

text: Propolis eli kittivaha on mehiläisten tuottamaa ainetta, jota ne käyttävät pesänsä ylimääräisten aukkojen tilkkimiseen ja desinfiointiin.


title: Propolis

text: Mehiläiset käyttävät propolista tukkimaan alle viiden millimetrin kokoiset raot, kuten kehien väliset raot ja laatikoiden välit. Ne laittavat myös toukkiensa kennoihin ohuen kerroksen propolista, mikä tekee toukat hygieenisiksi ja vahvoiksi. Mehiläiset myös palsamoivat propoliksella pesään tunkeutuneet ja kuoliaaksi pistetyt eläimet kuten hiiret, jotka ovat liian painavia pois työnnettäväksi.


title: Propolis

text: Kittivahaan erikoistuneet mehiläisyksilöt keräävät propolista kasvien silmusuomuista ja vaurioituneista osista, joista ne irrottavat pihkaa ja kumimaisia aineita. Tähän hartsimaiseen aineeseen mehiläiset sekoittavat ruokamehurauhastensa eritettä. Yksi mehiläispesä voi tuottaa propolista lähes sata grammaa vuodessa. Propolista kerätään mehiläisten pesälaatikoista vuolemalla tai käyttämällä ristikoita tai säleiköitä, joita mehiläiset alkavat kitata umpeen.


title: Propolis

text: Propolis on kittimäistä ja punaruskeaa. Se on antibakteerista, joten jotkut käyttävät sitä suutulehdusten hoitoon sekä vatsahaavaan ja suolistovaivoihin. Sitä käytetään myös antioksidanttina ja hammastahnoissa. Luonnonlääkinnässä propolista käytetään etanoliin liuotettuna. Voimakkaan tuoksunsa vuoksi sitä käytetään myös aromaterapiassa.


title: Propolis

text: Propolis on kylmänä kovaa ja lohkeilevaa, ja lämmitettäessä lähes juoksevaa. Propolis sisältää noin 300 erilaista yhdistettä, riippuen siitä, mistä kasveista se on kerätty. Sen pääkomponentteja ovat flavonoidit, orgaaniset hapot ja alkoholit. Propolis liukenee etanoliin ja muihin orgaanisiin liuottimiin. Se syttyy noin sadassa asteessa.


title: Ikitoksiini

text: Ikitoksiini on neurotoksiini, joka on eristetty afrikkalaisen sylkijähämähäkin ("Parabuthus transvaalicus") myrkkyseoksesta. Ikitoksiini vaikutus kohdistuu jänniteriippuvaisiin natriumkanaviin. Ikitoksiini muistuttaa birtoksiinia eroten siitä vain yhden aminohapon verran. Tämä riittää kuitenkin vähentämään toksiinin biologista aktiivisuutta huomattavasti. Hiirikokeissa molemmat toksiinit saavat hiiret hyppimään spontaanisti, mutta ikitoksiinia tarvitaan tähän efektiin tuhatkertaisesti birtoksiiniin verrattuna. Ikitoksiini näyttäisi vaikuttavan pelkästään nisäkkäisiin.


title: Elâzığ

text: Elazığ on kaupunki Itä-Anatolian alueella Turkissa. Kaupunki on Elazığin maakunnan hallintokeskus. Elazığin väkiluvuksi arvioitiin 351 504 vuonna 2014.


title: Raivaajasukeltaja

text: Raivaajasukeltaja on erikoissotilas, jonka tehtävänä on mm. etsiä, tunnistaa ja tuhota vedenalaisia räjähteitä.


title: Raivaajasukeltaja

text: Suomessa raivaajasukeltajia kouluttaa Meritiedustelupataljoonassa Upinniemessä toimiva Sukeltajakoulu.


title: Ola Ray

text: Ola Ray (s. 26. elokuuta 1960) on yhdysvaltalainen malli ja näyttelijä, joka tunnetaan parhaiten roolistaan musiikkivideossa "Michael Jackson's Thriller", jossa hän esiintyy Jacksonin tyttöystävänä.


title: Ola Ray

text: Ray esiintyi "Playboy" -lehdessä kesäkuussa 1980. Parhaiten hänet kuitenkin tunnetaan roolisuorituksestaan "Thriller" -musiikkivideossa.


title: Take Me Bak ’Ome

text: Take Me Bak ’Ome (joskus muodossa Tak Me Bak ’Ome) on brittiläisen Slade-yhtyeen esittämä musiikkikappale vuodelta 1972. Noddy Holderin ja Jim Lean kirjoittama raita nousi yhtyeen kotimaassa listaykköseksi. Musiikillisesti kitaravoittoinen ja voimakasrytminen kappale edusti rajumpaa rockia kuin yhtyeen aiemmat hitit. ”Take Me Bak ’Ome” oli myös Sladen ensimmäinen Yhdysvaltain Billboard Hot 100 -listalle yltänyt kappale – se pääsi sijalle 97.


title: Take Me Bak ’Ome

text: B-puoli ”Wonderin’ You” on A-puolta kevyempi kappale, jonka melankolissävytteinen sanoitus käsittelee laulajaminän menneisyyttä.


title: Take Me Bak ’Ome

text: Single julkaistiin 26. toukokuuta 1972. Britanniassa ”Take Me Bak ’Ome” nousi listaykköseksi viikon ajaksi ja säilyi listalla kaikkiaan 13 viikkoa. Kappale ylsi top 10:een myös Etelä-Afrikassa, Irlannissa, Alankomaissa ja Länsi-Saksassa.


title: Kuningatarhyytelö

text: Kuningatarhyytelö eli emomaito on mehiläisten tuottamaa emotoukan ruokamehua. Kun ruokamehua eritetään kennoihin runsain määrin, toukista kehittyy kuningattaria eikä työmehiläisiä.


title: Kuningatarhyytelö

text: Kuningatarhyytelöä käytetään ravintolisänä kapseleihin pakattuna tai hunajaan sekoitettuna. Sen tehosta ihmisiin ei ole tieteellistä näyttöä, mutta sillä on väitetty olevan monenlaisia hyödyllisiä vaikutuksia niin terveyteen kuin ihoonkin.


title: Graphics Core Next

text: Graphics Core Next (GCN) on AMDn kehittämä mikroarkkitehtuuri ja käskykannan nimi grafiikkasuorittimiin (GPU). Ensimmäinen arkkitehtuuria käyttävä suoritin oli AMD Radeon HD 7970 näytönohjaimessa vuonna 2011.


title: Graphics Core Next

text: GCN-arkkitehtuuri on TeraScale-arkkitehtuurin seuraaja. Arkkitehtuurille on DirectX 11-, Mantle- ja OpenGL-tuki.


title: Graphics Core Next

text:
GCN-suorittimia voi ohjelmoida GPGPU-käyttöön mm. OpenCL ja C++ AMP tuella.
AMD on julkistanut "Boltzmann hankkeen" CUDAn siirtämisestä yhteiselle C++ -ohjelmointia tukevalle alustalle.


title: Graphics Core Next

text:
Ensimmäisen sukupolven suorittimet julkaistiin vuonna 2011.
Ensimmäisen sukupolven mikroarkkitehtuuria käytetään mm. AMD Radeon Rx 200 -sarjassa.


title: Graphics Core Next

text: Käskykanta on kuvattu "Southern Islands-" sarjan suorittimien dokumentaatiossa.


title: Graphics Core Next

text: Käskykanta on kuvattu "Sea Islands" -sarjan suorittimien dokumentaatiossa.


title: Graphics Core Next

text: Käskykanta on kuvattu "GCN 3" -sarjan dokumentaatiossa ilman koodinimeä.


title: Graphics Core Next

text: Neljäs sukupolvi käyttää kolmannen sukupolven käskykantaa ja dokumentaatiota.


title: Graphics Core Next

text: Viides sukupolvi on koodinimeltään "Vega".


title: Graphics Core Next

text: "Vegan" arkkitehtuurilla odotetaan olevan merkittävästi eroa aiempiin GCN-sukupolviin.


title: Graphics Core Next

text: RX Vega 64 ja RX Vega 56 -mallit saapuvat markkinoille elokuussa 2017.


title: Graphics Core Next

text: Kuudes sukupolvi on koodinimeltään "Navi". Tämän ennakoidaan saapuvan vuonna 2018.


title: Graphics Core Next

text: GCN arkkitehtuurin mukainen GPU on integroituna AMD APU-mallistossa mm. seuraavasti:


title: Graphics Core Next

text: GCN arkkitehtuurin suorittimia käytetään mm.:


title: Hemmi

text: Hemmi voi tarkoittaa:


title: Aspergillus fumigatus

text: Aspergillus fumigatus on homesieni, joka tunnetaan kosteusvaurioindikaattorina eli lajina, joka viihtyy kosteusvaurioituneissa rakennuksissa. Laji on Asumisterveysoppaan tuntema indikaattori. "Aspergillus fumigatus" pitää märästä kasvualustasta (vesiaktiivisuus vähintään 0.90). Homealtistusta varten on saatavissa ihotestiuute. Home on toksiinintuottokykyinen, sisäilmassa esiintyvä laji, jolle altistuminen voi aiheuttaa oireita.


title: Intel HD ja Iris Graphics

text: Intel HD Graphics ja Iris Graphics ovat Intelin tuotenimiä mikropiireille, joissa yhdistyvät CPU ja GPU samalle mikropiirille.


title: Intel HD ja Iris Graphics

text:
Intel HD Graphics mallisto on esitelty vuonna 2010. Mallistossa on DirectX 10.0 ja Unified Shader-tuki.
Kaikissa malleissa ei ole OpenCL-tukea lainkaan ja OpenGL-tuki vaihtelee.


title: Intel HD ja Iris Graphics

text: Intel Iris Graphics ja Intel Iris Pro Graphics-mallistot ovat esitelty vuonna 2013.


title: Intel HD ja Iris Graphics

text:
Suorittimia käytetään vain emolevylle integroituna ja niitä ei ole myynnissä "diskreettinä" näytönohjaimena. Mallistoa on edeltänyt Intel GMA-sarja. AMD:n vastaavaa mallistoa kutsutaan nimellä AMD Accelerated Processing Unit (APU).
Eri valmistajien malleja kutsutaan yhteisellä termillä .


title: Jussi Kosonen

text: Jussi Ilmari Kosonen (s. 1981) on jyväskyläläinen pasunisti, joka toimii soittaja-aliupseerina ja äänenjohtajana Ilmavoimien soittokunnassa Tikkakoskella. Palvelusarvoltaan Kosonen on ylikersantti.


title: Jussi Kosonen

text: Kosonen on esiintynyt myös muun muassa Lappeenranta Big Bandin, Boston Promenaden ja Jyväskylä Big Bandin riveissä. Kosonen toimii myös Suomen big band -yhdistyksen hallituksen jäsenenä.


title: Jussi Kosonen

text: Kososen säveltämä kappale "Gran Turismo" valittiin Esko Linnavalli -kilpailussa yleisön suosikiksi 2009. Kosonen tuli kolmanneksi SBBY:n fanfaarisävellyskilpailussa 2018.


title: Jussi Kosonen

text: Jussi Kosonen on Lauri Kososen poika ja Tatu Kososen veli.


title: Ivète Piveteau

text: Ivète Piveteau (Yvète Piveteau) on ranskalainen cembalisti, pianisti ja urkuri. Hän opiskeli cembalonsoittoa Gustav Leonhardtin oppilaana ja toimi sittemmin kutsuttuna opettajana Juilliard Schoolissa New Yorkissa.


title: Ivète Piveteau

text: Piveteau on levyttänyt erityisesti ranskalaista barokkimusiikkia (Adda-, Le Chant du Monde- ja Virgin-levymerkeille), mutta myös esimerkiksi Wolfgang Amadé Mozartin kootut kosketinsoitinsonaatit (Arpeggio-levymerkille) ja Ludwig van Beethovenin piano-viulusonaatteja (esitetty yhdessä Roseline Piveteaun kanssa Mfp-levymerkille).


title: Simeon (Jaakobin poika)

text: Simeon (, "Šimʿon") oli Ensimmäisen Mooseksen kirjan mukaan Jaakobin ja Leean toiseksi vanhin poika. Häntä pidettiin israelilaisen Simeonin heimon perustajana ja kantaisänä. Paitsi Raamatussa, hänestä on mainintoja myös muutamissa apokryfisissä ja pseudepigrafisissa kirjoissa sekä rabbiinisessa kirjallisuudessa.


title: Simeon (Jaakobin poika)

text: Tooran tekstin mukaan Leea antoi pojalleen nimeon Simeon, koska hän oli tämän synnyttyä sanonut: "Herra on kuullut, että minua hyljitään, ja hän on antanut minulle tämän.", Tämän mukaan nimi johtuisi heprean sanoista "shama on", jotka tarkoittavat: "Hän on kuullut". Samaan tapaan Raamatussa selitetään myös Ismaelin nimen johtuvan sanoista "Jumala on kuullut" mikä osoittaa, että nämä nimet ovat sukua toisilleen.


title: Simeon (Jaakobin poika)

text: Raamatun mukaan Jaakobin tyttären ja Simeonin sisaren Diinan raiskasi (tai toisten tulkintojen mukaan vietteli) kanaanilainen mies nimeltä Sikem. Simeon ja hänen veljensä Leevi kostivat tämän väkivaltaisesti koko sen kaupungin asukkaille, jossa Sikem asui. Eräiden tulkintojen mukaan kysymys ei kuitenkaan ollut raiskauksesta, vaan kertomuksen on katsottu kuvastavan erityisen dramaattisella tavalla eroa ryhmän sisäisten (endogaamisten) ja ulkopuolisten kanssa solmittujen (eksogaamisten) avioliittojen välillä.


title: Simeon (Jaakobin poika)

text: Jaakob ei hyväksynyt Simeon ja Leevin kostoa, koska sen vuoksi hän joutui kanaanilaisten ja perissiläisten vihoihin ja pelkäsi näiden vuorostaan kostavan, jolloin hän sukuineen olisi voimaton. Myöhemmin kuolinvuoteellaan hän siunasi poikansa mutta tuomitsi samalla Simeonin ja Leevin niin, että heidän jäljeläiset hajaantuisivat koko Israelin sekaan.


title: Simeon (Jaakobin poika)

text: Jotkut raamatuntutkijat ovatkin pitäneet kertomusta Diinan raiskauksesta Jahvistin luomana etiologisena myyttinä, jonka tarkoituksena on oikeuttaa pyhäkön sijainti Sikemissä; sitä vastoin Elohistin kertomuksen mukaan Jaakob olisi yksinkertaisesti ostanut maapalstan ja pystyttänyt sinne alttarin. Toisaalta Jahvistin kertomuksen on selitetty peitellysti tuomitsevan tämän pyhäkön merkityksettömäksi. Samalla kertomuksia Simeonin kostosta ja Jaakobin kirouksesta on pidetty etiologisina selityksinä myös sille, miksi niihin aikoihin kuin teksti kirjoitettiin (noin 900-700 eaa.) Simeonin heimo oli häviämässä.


title: Simeon (Jaakobin poika)

text: Myöhemmän nimellä Jasherin kirja tunnetun heprealaisen midrašin mukaan Simeon juuri Simeon petti Hamorin korostamalla sikemiläisille, että heidät oli ympärileikattava. Edelleen siinä selitetään, että Simeon oli hyvin voimakas, vaikka oli vasta 14-vuotias, ja kykeni lähes omin voimin tappamaan kaikki Sikemin kaupungin miehet veljensä Leevin vain auttaessa. Lisäksi hän olisi vanginnut sata nuorta naista ja ottanut näistä vaimokseen yhden, Bonahin.


title: Simeon (Jaakobin poika)

text: Klassisten rabbiinisten lähteiden mukaan Simeon oli hyvin peloton mutta myös erityisen kateellinen ja sen vuoksi jatkuvasti riidoissa veljensä Joosefin kanssa, joka oli Jaakobin suosikkipoika. Midrasinen Jasserin kirja väittää, että juuri Simeon ehdotti, että veljekset tappaisivat Joosefin, samoin toiset lähteet kertovat juuri hänen heittäneen Joosefin kaivoon ja lisäksi raivostunut, kun Juuda myi Joosefin orjaksi sen sijaan että olisi tappanut hänet. Klassisten lähteiden mukaan Simeon sai tämän rikoksen vuoksi jumalallisen rangaistuksen: hänen oikea kätensä kuivettui, mutta tämä sai hänet katumaan, ja niinpä käsi parani viikon kuluttua.


title: Simeon (Jaakobin poika)

text: Raamatun kertomuksen mukaan Joosef päätyi myöhemmin korkeaan virkaan Egyptissä. Kun hänen veljensä tulivat nälänhädän aikana Egyptiin ostamaan viljaa, Benjamin ei ollut mukana, mutta Joosef vaati hänenkin tulevan mukaan seuraavalla kerralla, ja tämän varmistamiseksi hän otti Simeonin panttivangiksi. Eräiden klassisten rabbiinisten lähteiden mukaan Joosef valitsi panttivangiksi Simeonin, koska hän oli huolissaan siitä, että jos tätä ei erotettaisi Leevistä, nämä kaksi saattaisivat yhdessä tuhota Egyptin, kuten he olivat jo tuhonneet Sikemin. Toisen teorian mukaan Joosef olisi valinnut Simeonin, koska hänellä oli ollut keskeinen osuus veljesten suunnitellessa Joosefin tappamista, joskin Driscoll huomauttaa, ettei tätä seikkaa mainita kertomuksessa. Midrašien mukaan Simeonia ei ollut helppo vangita, ja iinpä Joosef olisi lähettänyt 70 voimakasta egyptiläistä vangitsemaan Simeonin väkisin, mutta Simeonilla oli niin kova ääni, että hän pystyi huutamalla säikäyttämään vangitsijansa. Simeonin olisi lopulta voittanut Joosefin poika Manasse, joka sai hänet vangituksi. Sitä vastoin Kahdentoista patriarkan testamenttien mukaan Simeon ei vastustellut vaan uskoi itsekin kärsivänsä aikaisemmista teoistaan oikeudenmukaisen rangaistuksen.


title: Simeon (Jaakobin poika)

text: Riemuvuosien kirjan mukaan Simeon syntyi vuoden 10. kuukauden, tevet-kuu 21. päivänä.


title: Simeon (Jaakobin poika)

text: Ensimmäisen Mooseksen kirjan mukaan Simeonilla oli kuusi poikaa: Jemuel, Jaamin, Oohad, Jaakin, Soohar ja Saul.. Eräiden rabbiinisten lähteiden mukaan näiden äiti ja Simeonin puoliso olisi ollut sikemiläinen Bonah, kun taas toisten lähteiden mukaan hän olisi mennyt naimisiin sisarensa Diinan kanssa, joka olisi vaatinut avioliittoa ennen kuin suostui poistumaan Sikemin luota. Monien rabbiinisten lähteiden mukaan Simeon kuoli 120-vuotiaana noin kolme vuotta ennen veljensä Ruubenin kuolemaa, joskin Numbers Rabbahin mukaan hän olisi elänyt Ruubenin jälkeen ja jäänyt tällöin elossa olevista veljeksistä vanhimmaksi.


title: Simeon (Jaakobin poika)

text:
Muiden Jaakobin poikien tavoin myös Simeonia pidettiin samannimisen israelilaisen heimon kantaisänä.
Useat tutkijat ovat kuitenkin pitäneet Raamatun mainintoja Simeonista jälkeenpäin keksittyinä kertomuksina kuvitteellisesta eponyymisestä esi-isästä, josta heimo olisi saanut nimensä ja samalla etiologisina kertomuksina, jotka selittäisivät heimon suhteen muihin Israelin heimoihin.. Tekstin kirjoittajat, jotka pitivät Leeaa matriarkkana, olisivat pitäneet Simeonin heimoa Israelin alkuperäisiin heimoihin kuuluvana. Kuitenkaan sitä ei mainita eräissä Raamatun kohdissa, joita tekstikriittisin perustein pidetään vanhimpina, esimerkiksi Deboran laulussa (Tuom. 5), ja sen vuoksi jotkut tutkitjat ovatkin päätelleet, ettei Simeonia alun perin pidetty erillisenä heimona.


title: Simeon (Jaakobin poika)

text: Israelin kuningaskunnan aikana Ruubenin heimo asui Negevin alueella nykyisen Israelin eteläosissa. Heimon on päätelty myöhemmin sulautuneen Juudan heimoon.


title: Parc Olympique Lyonnais

text: Parc Olympique Lyonnais, tunnettu myös nimillä "Parc OL", "Grand Stade de Lyon" ja "Stade des Lumières", on ranskalainen jalkapallostadion, joka sijaitsee Décines-Charpieussa Lyonin lähellä. Stadion toimii jalkapalloseura Olympique Lyonnais:n kotikenttänä ja sen yleisökapasiteetti on 59 186.


title: Parc Olympique Lyonnais

text: Stadion toimi yhtenä jalkapallon Euroopan-mestaruuskilpailujen 2016 ottelupaikoista.


title: Markku Hakuri

text: Markku Matti Hakuri (s. 23. tammikuuta 1946 Helsinki) on suomalainen kuvataiteilija ja lavastaja.


title: Markku Hakuri

text:
Hakuri valmistui ylioppilaaksi vuonna 1965, valtiotieteen maisteriksi Helsingin yliopistosta vuonna 1971 ja taidemaalariksi Suomen kuvataideakatemiasta vuonna 1976.
Hakuri on toiminut kuvataiteilijana vuodesta 1976 lähtien. Hän on osallistunut lukuisiin ryhmä- ja yhteisnäyttelyihin niin Suomessa kuin ulkomailla. Hänen julkisia teoksiaan on Helsingissä, Espoossa ja Jyväskylässä. Hänen töitään on useissa julkisissa ja yksityisissä kokoelmissa niin Suomessa kuin ulkomailla. Ympäristötaideprojektit ovat olennainen osa Hakurin taiteellista työtä.


title: Markku Hakuri

text: Hakuri on toiminut opettajana muun muassa Lundin yliopistossa Ruotsissa, Middlebury Collegessa Yhsysvalloissa, E.S.A.G.:issa (Pariisi, Ranska), University of Portossa Portugalissa, Ringling College Sarasotassa Yhdysvalloissa, St Lucas Art University:ssä Antwerpenissä, Teatterikorkeakoulussa ja Suomen kuvataideakatemiassa. Vuosina 2000 -2012 hän toimi Taideteollisessa korkeakoulussa (nyk. Aalto-yliopistossa) ympäristötaiteen professorina. Hakurille taiteen tekeminen on kokeilua ja tietoista riskin ottamista. Hänelle taide merkitsee maailmassa olemisen sanakirjaa, jonka sisällön määrittelee kuvittelun ja tiedon kohtalonyhteys.


title: Markku Hakuri

text: Aktiivisen taiteilija- ja opettajauransa lisäksi Hakuri on suunnitellut lukuisia ympäristötaideteoksia ja toiminut lavastajana sekä visualisoijana muun muassa Savonlinnan oopperajuhlilla, Suomen kansallisoopperassa, Helsingin kaupunginteatterissa, Kansallisteatterissa, Ryhmäteatterissa, Finlandia-talossa ja Eestin Draamateatterissa.


title: Markku Hakuri

text: Hänen saamiaan tunnustuspalkintoja ovat vuonna 2015 Aalto-yliopisto, Pallas Athene-palkinto, 2009 Uudenmaan taidepalkinto / 1992 Espoon kulttuuripalkinto. Hakurin toimittama kirja, Paikka vai tila /Place or Space sai Antalis Design & Print Award 2014 luokassa Vuoden kirja 3. palkinnon.


title: Kansalaisareena

text: Kansalaisareena on Suomessa toimiva rekisteröity yhdistys. Se katsoo olevansa vapaaehtoistyön informaatio- ja kehittämiskeskus, joka edistää vapaaehtoista ja omaehtoista toimintaa, vertaistukea ja yhteisöllisyyttä.


title: Kansalaisareena

text: Yhdistyksen strategian 2015−2018 mukaan tavoitteena on, että lainsäädäntö ja toimintakäytännöt tukevat kansalaisten keskinäistä omaehtoista toimintaa ja organisoitua vapaaehtoistoimintaa. Yhdistys sanoo kehittävänsä vapaaehtoistoiminnan laatua ja alan asiantuntemusta sekä luovansa uusia vapaaehtois- ja vertaistoiminnan malleja.


title: Kansalaisareena

text: Kansalaisareenalla oli vuoden 2017 lopussa 69 yhteisöjäsentä. Kansalaisareenan toiminnanjohtaja on Leo Stranius ja hallituksen puheenjohtaja Marianne Heikkilä.


title: Kansalaisareena

text: Kansalaisareena perustettiin vuonna 1993. Perustamisen taustalla olivat 1990-luvun alun taloudellinen lama, työttömyyden kasvu ja hyvinvointipalvelujen purkaminen. Yhteiskunnallisten muutosprosessien keskellä nähtiin tarvetta kehittää kansalaisten vapaaehtois- ja oma-aputoimintaa ja lisätä kansalaistoiminnan omaehtoisuutta. Kansalaisareena perustettiin sitoutumattomaksi vapaaehtoisen ja oma-aloitteisen toiminnan yhteistyöfoorumiksi.


title: Kansalaisareena

text: Kansalaisareenan palveluasema avattiin RAY:n avustuksella vuonna 1996. Kolmivuotinen (1998−2000) Mikä hätänä? -projekti pyrki saamaan tietoa kansalaisten avuntarpeesta lamavuosien jälkeen sekä rakentamaan kansalaislähtöistä yhteiskuntaa. Kansalaisareena käynnisti vapaaehtoistoiminnan koordinaattoreiden valikkotoiminnan 2002 Helsingissä ja on perustanut 2010-luvulla valikkoryhmiä eri puolille Suomea.


title: Kansalaisareena

text: Vuonna 2009 eduskuntaan perustettiin Kansalaisareenan aloitteesta vapaaehtoistoiminnan tukiryhmä. Tukiryhmässä on jäseniä kaikista eduskuntapuolueista. Kansalaisareena toimii tukiryhmän sihteerinä.


title: Kansalaisareena

text: Euroopan Unioni nimesi vuoden 2011 Euroopan vapaaehtoistoiminnan teemavuodeksi. Teemavuoden koordinaatiosta vastasi Suomessa Allianssi. Kansalaisareena osallistui teemavuoden tavoitteiden toteuttamiseen yhdessä Allianssin, Kansalaisyhteiskuntapolitiikan osallisuusjaoston ja verkostokumppaneiden kanssa. Vapaaehtoistoiminnan teemavuoden seurauksena syntynyt toimenpideohjelma Policy Agenda for Volunteering in Europe 2011 on ollut perustana Kansalaisareenan toimintastrategialle ja vaikuttamistyölle 2010-luvulla.


title: Kansalaisareena

text: Kansalaisareenan strategian mukaan järjestön vaikuttamistyö tähtää siihen, että lainsäädäntö tukee ja mahdollistaa vapaaehtoistyötä. Järjestö tekee lainsäädännön selkiyttämiseksi yhteistyötä Eduskunnan tukiryhmän, valtioneuvoston asettaman Kansalaisyhteiskunnan neuvottelukunnan sekä järjestökentän kanssa. Lainsäädännön ja viranomaiskäytäntöjen epäselvyyksiä ja esteitä pyritään poistamaan.


title: Kansalaisareena

text: Media- ja kampanjaviestinnällään Kansalaisareena pyrkii lisäämään vapaaehtoistoiminnan näkyvyyttä valtakunnallisessa ja paikallisessa mediassa. Tavoitteena on lisätä vapaaehtoistoiminnan arvostusta suomalaisessa yhteiskunnassa. Kansalaisareenan järjestämiä tapahtumia ja kampanjoita ovat Vapaaehtoistoiminnan messut, Liikuta minua -kampanja ja Vuoden vapaaehtoisen valinta. Kansalaisareena koordinoi Kansainvälisen vertaistuen päivän sekä YK:n Kansainvälisen vapaaehtoisten päivän viettämistä Suomessa.


title: Kansalaisareena

text: Kansalaisareena kokoaa vapaaehtoistoiminnan koordinaattoreiden alueellisia Valikko-verkostoja. Järjestön mukaan näissä verkostoissa kehitetään vapaaehtoistoimintaa, tehdään yhteistä vapaaehtoistoiminnan tiedotusta ja markkinointia sekä saadaan vertaistukea muilta koordinaattoreilta. Kansalaisareena järjestää vuosittain vapaaehtoistoiminnan koordinaattoreiden valtakunnallisen seminaarin sekä alueellisia seminaareja.


title: Kansalaisareena

text: Vuosina 2014−2016 Kansalaisareenan Avita kaveria -hanke lisäsi vertaisohjaajien määrää ja osaamista kouluttamalla vertaisohjaajakouluttajia sekä kokoamalla vertaistoiminnan verkostoa Suomessa. Vuosina 2017−2019 Jeesaan -nuori vapaaehtoistoiminnassa -hanke pyrkii lisäämään nuorten osallistumista vapaaehtoistyöhön.


title: Kansalaisareena

text: Kansalaisareenan jäsenyhteisöjä ovat muun muassa Allergia-, iho- ja astmaliitto, EHYT, Kirkkopalvelut, Kuurojen liitto, Marttaliitto, Moniheli, Näkövammaisten liitto, Suomen luonnonsuojeluliitto ja Suomen Palloliitto.


title: Kansalaisareena

text: Kansalaisareena on mukana vapaaehtoistoimintaan liittyvissä kotimaisissa ja kansainvälisissä verkostoissa. Näitä ovat mm. Kansalaisyhteiskuntapolitiikan neuvottelukunta KANE, Kirkkohallituksen vapaaehtoistyön kehittämisryhmä, CIMOn Kansalaisten Eurooppa -ohjelman ohjausryhmä, maahan muuttaneita järjestötoimintaan auttava MaaVa -verkosto ja vapaaehtoistoiminnan opinnallistamista kehittävä Verkkovirta-hanke.


title: Kansalaisareena

text: Kansalaisareena mainitsee yhteistyökumppaneikseen myös yhdistykset jotka ylläpitävät paikallisia vapaaehtoiskeskuksia, järjestötaloja ja toimintakeskuksia, vapaaehtoistoimintaa ja oma-aputoimintaa organisoivat ja kehittävät yhdistykset, asiakasliikkeitä edustavat yhdistykset, kansalaislähtöisiä hankkeita toteuttavat yhdistykset, vapaaehtoistoiminnan koordinaattorit sekä yhteiskuntavastuulliset yritykset.


title: Kansalaisareena

text: Kansalaisareena on European Volunteer Centre CEV:n, European Self-Help Experts -verkoston sekä Global Network of National Volunteer Centers -verkoston jäsen.


title: Kansalaisareena

text:
Kansalaisareenan suurin rahoittaja on ollut STEA. Yhdistys on saanut myös Tekes-rahoitusta valtakunnalliseen vapaaehtoistoiminnan strategiseen kehittämiseen.
Vapaaehtoistoiminnan verkostolle suunnattu aikakauslehti Areena ilmestyi 1993−2006. Nettilehti VerkkoAreena on ilmestynyt vuodesta 2008 alkaen.


title: Thyra Montell

text: Thyra Montell (13. heinäkuuta 1884 Finström – 22. joulukuuta 1970) oli voimistelunjohtaja ja Suomen naisvoimistelun uranuurtaja.


title: Thyra Montell

text: Montellin vanhemmat olivat liikemies Elias Montell ja hänen toinen vaimonsa Aline Alexandra Amalia Westenius. Montell kävi tyttökoulun ja opiskeli sen jälkeen Keisarillisen Aleksanterin-yliopiston voimistelulaitoksella 1904 ja Tukholman voimistelun keskusopistossa 1911 sekä kävi uinti- ja hengenpelastusohjaajakurssin Tukholmassa 1910 ja Herne Bayssa Englannissa 1928. Hän teki useita opintomatkoja muihin Pohjoismaihin ja Englantiin 1927–1931.


title: Thyra Montell

text: Montell työskenteli Viipurin Yhteiskoulun voimistelunopettajana 1906–1914, Helsingin ruotsalaisen tyttökoulun tuntiopettajana 1914–1919 ja Helsingin yksityisen ruotsalaisen tyttökoulun voimisteluopettajana 1914–1936. Hän oli Ebeneser-kodin lastentarhaseminaarin opettaja 1919–1922, Sairaanhoitajataryhdistyksen oppilaskodin opettaja 1917–1922 sekä Helsingin yliopiston voimistelulaitoksen kasvatusopillisen voimistelun 2. opettaja 1919–1952. Hän opetti voimistelukursseilla Suomessa, Ruotsissa, Tanskassa ja Norjassa 1921–1930 ja Englannissa 1928–1933.


title: Thyra Montell

text: Montellilla oli useita luottamustoimia voimisteluyhdistysten johdossa, kuten Viipurissa 1906–1914 ja Helsingissä vuodesta 1914. Hän oli Suomen voimistelunopettajien yhdistyksen puheenjohtaja 1918–1930, Pohjoismaisen naisvoimisteluliiton suomalainen puheenjohtaja 1926–1946, Ruotsalaisen naisvoimisteluklubin puheenjohtaja 1916–1946. Hän johti suomenruotsalaista voimistelujoukkuetta 15. voimistelujuhlilla Tukholmassa 1930.


title: Engelbert

text: Engelbert on germaaninen miehen etunimi, joka esiintyy myös muodossa Engelbrekt.


title: Engelbert

text: Nimen muinaissaksalainen alkumuoto on Angilbert.. Nimen alkuosa johtuu todennäköisesti joko germaanisesta Ingo-jumalasta tai anglien heimosta, jonka mukaan myös Englanti on saanut nimensä. Loppuosa taas johtuu "loistavaa" tai "kuuluisaa" tarkoittavasta germaanisesta sanasta, ja näin ollen nimi tarkoittaisi joko "Ingo-jumalan avulla loistavaa" tai "anglien heimossa kuuluisaa." Myöhemmin nimen on selitetty merkitsevän myös: "Loistava kuin enkeli."


title: Engelbert

text: Suomessa nimi Engelbert on Väestörekisterikeskuksen tietojen mukaan annettu huhtikuuhun 2016 mennessä 737 ja Engelbrekt noin 130 henkilölle. Engelbertin ja Engelbrektin nimipäivä on suomenruotsalaisen kalenterin mukaan 27. huhtikuuta.


title: Kari Alenius

text: Kari Petteri Alenius (s. 28. lokakuuta 1966 Rovaniemi) on Oulun yliopiston historian professori, joka on perehtynyt erityisesti Baltian historiaan ja etnisten suhteiden ja vähemmistöjen historiaan. Myös mielikuvat ja niiden merkitys ihmisyhteisöjen välisissä suhteissa sekä psykologisen sodankäynnin historia ovat hänen tutkimuksensa kohteina. Hänen professuurinsa tehtäväala on kulttuurinen ja kansainvälinen vuorovaikutus.


title: Kari Alenius

text: Alenius kirjoitti ylioppilaaksi Rovaniemen Ounasvaaran lukiosta 1985, valmistui filosofian kandidaatiksi 1991, filosofian lisensiaatiksi 1993 ja väitteli filosofian tohtoriksi 1996 Oulun yliopistossa. Lisäksi hän opiskeli Tarton yliopistossa 1990. Alenius on työskennellyt Oulun yliopiston historian laitoksen palveluksessa amanuenssina 1992 ja 1995–1997, tutkijana 1993–1995, dosenttina vuodesta 1997, yliassistenttina 1998–2014, määräaikaisena professorina 2001–2002 ja professorina vuodesta 2014 alkaen. Hän toimii samalla Oulun yliopiston historia-, kulttuuri- ja viestintätieteiden tutkimusyksikön johtajana. Päätyönsä ohessa hän on toiminut Pohjois-Suomen historiallisen yhdistyksen sihteerinä vuosina 1995–2015. Suomen historiallisen seuran tutkijajäseneksi hänet valittiin 1995.


title: Kaarina Löfström

text: Sylvi Kaarina Löfström (o.s. Kalpa; s. 2. heinäkuuta 1941 Helsinki) on suomalainen arkkitehti, joka on suunnitellut toimisto- ja tuotantorakennuksia sekä tutkimuslaitoksia. Hänen tuotantonsa osoittaa laajojen rakennuskokonaisuuksiensa hallintaa pieniä yksityiskohtia myöten ja ennakkoluulotonta muotojen ja materiaalien käyttöä. Hänen tuotantoaan on esitelty näyttelyissä ja arkkitehtuurijulkaisuissa niin Suomessa kuin ulkomaillakin.


title: Kaarina Löfström

text: Löfström kirjoitti ylioppilaaksi Tehtaanpuiston yhteiskoulusta Helsingissä 1959 ja valmistui arkkitehdiksi Teknillisen korkeakoulun arkkitehtiosastolta 1967. Työuransa hän aloitti Arkkitehtitoimisto Kaarina ja Helmer Löfströmin suunnittelijana 1961–1966 ja jatkoi Valion teknisen osaston rakennusjaoston arkkitehtina 1968–1980, jonka jälkeen perusti 1981 oman Arkkitehtitoimisto Kaarina Löfström ky:n, josta tuli myöhemmin osakeyhtiö.


title: Kaarina Löfström

text: Sivutoimenaan Löfström on työskennellyt Tampereen teknillisen korkeakoulun tuntiassistenttina 1977–1979 ja erikoisopettajana 1980–1984 sekä Teknillisen korkeakoulun tuntiopettajana 1980–1993.


title: Kaarina Löfström

text: Löfströmillä on ollut useita luottamustoimia ja jäsenyyksiä. Hän on ollut Arkkitehtilehden toimitusneuvoston jäsen 1972–1977 ja toimitusneuvoston puheenjohtaja 1992–1995, Helsingin juhlaviikkojen kuvataidetoimikunnan jäsen 1979–1994, Helsingin julkisivutoimikunnan jäsen 1980–1981, Suomen Arkkitehtiliiton kilpailuvaliokunnan jäsen 1996–1997, Arkkitehtitoimistojen liiton hallituksen jäsen 1997–1998 sekä Valtion kiinteistölaitoksen asiantuntijatoimikunnan jäsen 1998–1999.


title: Kaarina Löfström

text: Kaarina Löfströmin puoliso oli 1963–1969 arkkitehti Helmer Löfström.


title: Risto Salomaa

text: Risto "Rimbo" Salomaa on suomalainen elokuvatuottaja. Hän on tuottanut toistakymmentä elokuvaa eri tuotantoyhtiöissä. Tällä hetkellä Salomaa tuottaa elokuvia Solar Filmsillä.


title: Risto Salomaa

text: Risto Salomaa sai Jussi-palkinnon yhdessä Lasse Saarisen kanssa "Postia pappi Jaakobille" -elokuvasta 2010.


title: Risto Salomaa

text: Salomaa pelasi nuoruudessaan jalkapalloa HJK:ssa sekä Suomen maajoukkueessa. Hänellä on myös juniorien Suomen mestaruuksia jääkiekossa.


title: Risto Salomaa

text: Salomaan tyttäret Rosa Salomaa ja Vera Salomaa ovat myös työskennelleet elokuva-alalla.


title: Lukáš Sedlák

text: Lukáš Sedlák (s. 25. helmikuuta 1993 České Budějovice) on tšekkiläinen jääkiekkoilija, joka edustaa Columbus Blue Jacketsin organisaatiota. Hän on Blue Jacketsin kuudennen kierroksen varaus .


title: Lukáš Sedlák

text: Sedlák on HC České Budějovicen kasvatti. Hän pelasi joukkueen alle 18-vuotiaissa ensimmäisen kerran kaudella 2007–2008 tehden kuudessa ottelussa kaksi syöttöpistettä. Lisäksi hän pelasi kaksi pudotuspeliottelua pisteittä. Seuraavalla kaudella 2008–2009 hän pääsi jo pelaamaan koko kauden alle 18-vuotiaissa. Hän teki 44 ottelussa 29 tehopistettä.


title: Lukáš Sedlák

text: Kaudella 2009–2010 Sedlák oli Budějovicen alle 18-vuotiaiden joukkueen sisäisen pistepörssin ykkönen tehtyään 37 ottelussa 29 maalia sekä 56 tehopistettä. Neljässä pudotuspeliottelussa hän teki viisi maalia sekä yhden syöttöpisteen. Lisäksi hän pääsi edustamaan alle 20-vuotiaiden joukkuetta, jossa teki 11 pelaamassaan ottelussa 12 pistettä.


title: Lukáš Sedlák

text: Kauden 2010–2011 Sedlák pelasi kokonaisuudessaan alle 20-vuotiaissa lukuun ottamatta yhtä alle 18-vuotiaiden pudotuspeliottelua. Selák teki kauden 47 ottelussa 14 maalia sekä 13 syöttöpistettä eli yhteensä 27 tehopistettä. Kauden päätteeksi HC České Budějovice joutui karsimaan sarjapaikastaan, mutta onnistui säilyttämään sen. Sedlák teki neljässä karsintaottelussa kaksi maalia sekä kaksi syöttöpistettä.


title: Lukáš Sedlák

text: Kauden jälkeisenä kesänä Sedlák varattiin vuoden 2011 ensimmäisellä kierroksella 14. pelaajana QMJHL:ssä pelaavaan Chicoutimi Saguenéensiin, johon hän siirtyi heti seuraavaksi kaudeksi. Tulokaskaudellaan Sedlák pelasi 50 ottelua tehden 17 maalia sekä yhteensä 45 tehopistettä. Joukkue eteni pudotuspeleissä semifinaaleihin. Sedlák teki 18 ottelussa viisi maalia.


title: Lukáš Sedlák

text: Toisella Pohjois-Amerikassa pelaamallaan kaudella, 2012–2013, Sedlák teki 48 ottelussa 34 tehopistettä. Saguenéens eteni pudotuspeleihin, joissa hän teki kuuteen otteluun viisi tehopistettä.


title: Lukáš Sedlák

text: Sedlák sai NHL-varauksen , kun Columbus Blue Jackets valitsi hänet itselleen kuudennella kierroksella tilaisuuden 158. pelaajana.


title: Lukáš Sedlák

text: Sedlák teki huhtikuussa 2013 NHL-sopimuksen hänet varanneen Blue Jacketsin kanssa. Hän osallistui kautta 2013–2014 edeltäneelle NHL-harjoitusleirille, mutta joutui aloittamaan kautensa Blue Jacketsin AHL-farmiseura Springfield Falconsissa. Sedlák pelasi ensimmäisellä ammattilaiskaudellaan 54 ottelua, joissa teki kahdeksan maalia sekä 14 tehopistettä. Neljässä pudotuspeliottelussa hän teki yhden syöttöpisteen.


title: Lukáš Sedlák

text: Sedlák osallistui Blue Jacketsin harjoitusleirille jälleen ennen kautta 2014–2015, mutta joutui jälleen AHL:n puolelle. Kauden aikana hän pelasi 51 ottelua tehden kuusi maalia ja kymmenen syöttöpistettä eli yhteensä 16 tehopistettä.


title: Lukáš Sedlák

text: Sedlák edusti Tšekkiä eri ikäluokkien maajoukkueissa vuosien 2008 ja 2013 välillä.


title: Lukáš Sedlák

text: Ensimmäisen arvoturnauksensa Sedlák pelasi vuonna 2011, kun hänet valittiin Tšekin joukkueeseen alle 18-vuotiaiden maailmanmestaruuskisoihin. Hän pelasi viisi ottelua, joissa teki kolme maalia sekä yhden syöttöpisteen, ja istui yhden kahden minuutin rangaistuksen. Turnauksen jälkeen Sedlák valittiin Tšekin joukkueen kolmen parhaan pelaajan joukkoon. Hän oli myös turnauksen paras aloittaja.


title: Lukáš Sedlák

text: Seuraavana vuonna hän pelasi alle 20-vuotiaiden maailmanmestaruuskilpailuissa. Sedlák pelasi kuusi ottelua, joissa jäi pisteittä. Hän pelasi Tšekin joukkueessa myös seuraavan vuoden kisoissa, joissa Sedlák teki kuudessa ottelussa yhden maalin sekä kaksi syöttöpistettä.


title: Yhdistetty talviolympialaisissa 2002

text: Vuoden 2002 Salt Lake Cityn talviolympialaisissa yhdistetyn kilpailuohjelmassa oli ensimmäistä kertaa kolme kilpailutapahtumaa, kun kilpailuohjelmaan lisättiin uutena tapahtumana sprinttikilpailu. Menestynein urheilija olympialaisten yhdistetyn kilpailuissa oli Suomen Samppa Lajunen, joka voitti kaikki jaossa olleet kultamitalit, kaksi henkilökohtaista sekä joukkuekilpailun.


title: Amy Goodman

text: Amy Goodman (s. 13. huhtikuuta 1957 Washington D.C., Yhdysvallat) on yhdysvaltalainen toimittaja, kolumnisti ja kirjailija. Vuonna 1996 hän perusti neljän muun toimittajan kanssa "Democracy Now!" -nimisen riippumattoman radio-ohjelman, jota lähetetään tunnin ajan jokaisena arkipäivänä. Vuonna 2001 ohjelmaa alettiin lähettää myös televisiossa, ja se on katsottavissa ja kuunneltavissa internetissä ohjelman verkkosivuilla.


title: Amy Goodman

text: Goodmanin radiodokumentti "Massacre: The Story of East Timor" kertoo Itä-Timorin itsenäisyysliikkeestä ja vuoden 1991 verilöylystä, jossa indonesialaiset sotilaat ampuivat 270 itätimorilaista mielenosoittajaa. Dokumentti on palkittu useilla journalistipalkinnoilla. Chevron-yhtiön osuutta Nigerian armeijan tekemissä hyökkäyksissä mielenosoittajia vastaan käsitellyt ohjelma palkittiin vuonna 1998. Goodman on kertojana George McGovernin elämästä kertovassa dokumentissa "One Bright Shining Moment" (2006).


title: Yhdistetty talviolympialaisissa 2006

text: Vuoden 2006 Torinon talviolympialaisissa yhdistetyn kilpailuohjelmassa oli kolme kilpailutapahtumaa. Menestynein maa olympialaisten yhdistetyn kilpailuissa oli Itävalta, joka voitti ensimmäistä kertaa yhdistetyn kultamitali, kun Felix Gottwald saavutti kultaa sprintissä ja maan nelihenkinen joukkue saavutti kultaa joukkuekilpailussa.


title: Yhdistetty talviolympialaisissa 2010

text: Vuoden 2010 Vancouverin talviolympialaisiin yhdistetyn kilpailuohjelmaa uudistettiin. Vuoden 2002 olympialaisiin kisaohjelmaan lisättiin sprinttikilpailu, jossa hypättiin yksi hyppy suurmäestä ja hiihto-osuuden pituus oli 7,5 km. Tapahtumaa muutettiin siten, että hiihto-osuuden pituudeksi muutettiin 10 km. Myös normaalimäen kilpailua ja joukkuekilpailua muutettiin siten, että kukin kilpailija hyppäsi mäkiosuudella vain yhden hypyn, ja hiihto-osuudelle lähdettiin Gundersen-menetelmän mukaisessa lähtöjärjestyksessä mäkiosuuden pisteiden määräämin väliajoin.


title: Yhdistetty talviolympialaisissa 2010

text: Yhdysvallat saavutti ensimmäistä kertaa mitalisijoja yhdistetyn olympiakilpailuissa vuoden 2010 talvikisoissa, ja se samalla oli myös kisojen menestynein maa yhdistetyssä.


title: Yhdistetty talviolympialaisissa 1998

text: Vuoden 1998 Naganon talviolympialaisissa yhdistetyn kilpailuohjelmassa oli kaksi kilpailutapahtumaa. Menestynein maa olympialaisten yhdistetyn kilpailuissa oli Norja, joka voitti molemmat jaossa olleet kultamitalit.


title: Yhdistetty talviolympialaisissa 1994

text: Vuoden 1994 Lillehammerin talviolympialaisissa yhdistetyn kilpailuohjelmassa oli kaksi kilpailutapahtumaa. Menestynein maa olympialaisten yhdistetyn kilpailuissa oli isäntämaa Norja.


title: Yhdistetty talviolympialaisissa 1992

text: Vuoden 1992 Albertvillen talviolympialaisissa yhdistetyn kilpailuohjelmassa oli kaksi kilpailutapahtumaa, yksilökilpailu ja joukkuekilpailu. Kilpailujen hiihto-osuudet pidettiin Les Saisies ja mäkiosuudet Courchevelissa. Les Saisies on lomakeskus, joka sijaitsee Savoien departementissa 1 650 metrin korkeudessa, noin 30 kilometrin päässä kisojen pääpaikasta Albertvillesätä. Courchevel on kylä Savoiessa, Ranskan alpeilla.


title: Yhdistetty talviolympialaisissa 1992

text: Isäntämaa Ranska sai yksilökilpailussa kaksoisvoiton. Kyseessä oli samalla maan ensimmäiset yhdistetyn olympiamitalit. Joukkuekilpailun voitti Japani.


title: Yhdistetty talviolympialaisissa 1988

text: Calgaryn vuoden 1988 talviolympialaisissa yhdistetyn kilpailuohjelmassa oli ensimmäistä kertaa kaksi kilpailutapahtumaa, kun yksilökilpailun lisäksi ohjelmaan lisättiin joukkuekilpailu. Ensimmäisen joukkuekilpailun voitti Länsi-Saksa. Yksilökilpailun olympiakultaa voitti Sveitsin Hippolyt Kempf.


title: Yhdistetty talviolympialaisissa 1984

text: Yhdistetyn kilpailuun vuoden 1984 talviolympialaisissa osallistui 28 kilpailijaa 11 maasta. Olympiakultaa voitti Norjan Tom Sandberg.


title: Yhdistetty talviolympialaisissa 1980

text: Yhdistetyn kilpailuun vuoden 1980 talviolympialaisissa osallistui 31 kilpailijaa 9 maasta. Olympiakultaa voitti Itä-Saksan Ulrich Wehling. Olympiakulta oli hänelle kolmas perättäinen.


title: Yhdistetty talviolympialaisissa 1976

text: Yhdistetyn kilpailuun vuoden 1976 talviolympialaisissa osallistui 34 kilpailijaa 14 maasta. Olympiakultaa voitti Itä-Saksan Ulrich Wehling. Olympiakulta oli hänelle toinen perättäinen.


title: Yhdistetty talviolympialaisissa 1972

text: Yhdistetyn kilpailuun vuoden 1972 talviolympialaisissa osallistui 40 kilpailijaa 14 maasta. Olympiakultaa voitti Itä-Saksan Ulrich Wehling.


title: Yhdistetty talviolympialaisissa 1968

text: Yhdistetyn kilpailuun vuoden 1968 talviolympialaisissa osallistui 41 kilpailijaa 13 maasta. Ensimmäistä kertaa pohjoismaalaisia ei ollut kolmen parhaan joukossa. Olympiakultaa saavutti Länsi-Saksan Franz Keller, hopeaa Sveitsin Alois Kälin ja pronssia Itä-Saksan Andreas Kunz. Lajia hallinneiden pohjoismaalaisten kannalta kilpailu sujui heikosti, paras norjalainen oli vasta sijalla 21 ja paras suomalainen sijalla 30.


title: Tropiini

text: Tropiini (CHNO) on tropaanijohdannaisiin kuuluva orgaaninen yhdiste. Sitä esiintyy useissa kasveissa osana tropaanialkaloideja.


title: Tropiini

text: Huoneenlämpötilassa tropaani on värittömiä hygroskooppisia kiteitä. Yhdiste liukenee erittäin hyvin veteen, etanoliin, dietyylieetteriin ja kloroformiin. Tropiinin hydroksyyliryhmä on renkaassa aksiaalisessa asemassa ja sen epimeeri, jossa hydroksyyliryhmä on ekvatoriaalisessa asemassa kutsutaan pseudotropiiniksi. Tropiini on emäksistä.


title: Tropiini

text: Tropiinia esiintyy eräissä alkaloideissa ja lääkeaineissa. Esimerkiksi hyoskyamiini ja skopolamiini ovat tropiinin ja tropiinihapon estereitä ja homatropiini on tropiinin ja mantelihapon esteri. Tropiiniesteraasi hajottaa atropiinin tropiiniksi ja tropaanihapoksi ja tropiinidehydrogenaasi katalysoi tropiinin reversiibeliä hapetusta tropinoniksi.


title: Tropiini

text: Tropiinia voidaan valmistaa pelkistämällä tropanonia vedyttämällä. Katalyyttinä käytetään Raney-nikkeliä ja lisäksi muodostuu myös pseudotropiinia. Toinen tapa on lähteä butaanidiaalista, metyyliamiinista ja asetonidikarboksyylihaposta tai asetonidikarboksylaattiestereistä. Nämä reagoivat Mannich-reaktiolla ja muodostuva tropinonidikarboksyylihappo hajoaa kuumennettaessa tropiiniksi.


title: Dubain lentokenttä

text:
Dubain lentokenttä on dokumenttisarja, jossa seurataan Dubain kansainvälisen lentokentän henkilökunnan arkea. Dubain lentokenttää on levitetty yli 170 alueelle ja yli 45 eri kielellä.
Ohjelman on tilannut National Geographic Channel ja sen on tuottanut Arrow Media.


title: Dubain lentokenttä

text: Ohjelmassa päästään tutustumaan Dubain lentokentän lennonjohtoon, tullivirkailijoihin, huoltohenkilöstöön, asiakaspalvelijoihin, lentoemäntiin ja mekaanikkoihin.


title: Dubain lentokenttä

text: Ensimmäinen kausi kuvattiin 2012–2013 välisenä aikana. Ensimmäinen jakso lähetettiin 5. syyskuuta 2013.


title: Siegfried Wentz

text: Siegfried Wentz (s. 7. maaliskuuta 1960 Röthenbach) on saksalainen entinen kymmenottelija. Hän edusti urallaan Länsi-Saksaa.


title: Siegfried Wentz

text: Wentz voitti kymmenottelussa olympiapronssia Los Angelesissa vuonna 1984, MM-hopeaa Roomassa 1987 ja pronssia neljä vuotta aiemmin Helsingin MM-kisoissa. Lisäksi hänellä on kultamitali vuoden 1987 universiadeista.


title: Siegfried Wentz

text: Wentzin henkilökohtainen ennätys ottelussa on 8762 pistettä vuodelta 1983.


title: Siegfried Wentz

text: Urheilu-uransa jälkeen Wentz on työskennellyt lääkärinä.


title: Nikolai Gusakov

text: Nikolai Nikolajevitš Gusakov (Никола́й Николаевич Гусако́в; 14. toukokuuta 1934 – 14. joulukuuta 1991) oli neuvostoliittolainen yhdistetyn hiihtäjä.


title: Nikolai Gusakov

text: Gusakov voitti olympiapronssia vuoden 1960 talviolympialaisissa. Hänestä tuli Neuvostoliiton ensimmäinen yhdistetyn olympiamitalisti.


title: Nikolai Gusakov

text: Gusakov harjoitteli puna-armeijan alaisuudessa, ensin Moskovassa ja myöhemmin Leningradissa.


title: Jean-Yves Cuendet

text: Jean-Yves Cuendet (s. 20. helmikuuta 1970) on sveitsiläinen yhdistetyn hiihtäjä, joka kilpaili kansainvälisellä tasolla 1990-luvulla. Hän on kaksinkertainen joukkuekilpailun arvokisamitalisti.


title: Jean-Yves Cuendet

text: Cuendet kuului Sveitsin joukkueeseen, joka saavutti joukkuekilpailussa pronssia Lillehammerin olympialaisissa 1994 sekä Thunder Bayn MM-kilpailuissa 1995.


title: Luettelo Ruotsin kuningattarista

text: Tämä artikkeli on luettelo Ruotsin kuningattarista.


title: Luettelo Ruotsin kuningattarista

text: Ruotsin kuningattarista useimmat ovat olleet hallitsevan kuninkaan puolisoita. Kristiina oli hallitseva kuningatar vuosina 1632-1654. Ulriika Eleonoora oli hallitseva kuningatar vuosina 1718-1720 ja sen jälkeen kuningatar hallitsevan kuninkaan puolisona vuoteen 1741.


title: Luettelo Ruotsin kuningattarista

text: Jako hallitsijasukuihin menee hallitsevan puolison syntyperän mukaan. Luettelossa eivät ole mukana valtionhoitajien puolisot, jos valtionhoitajasta ei myöhemmin tullut kuningasta.


title: Ugolino di Nerio

text: Ugolino di Nerio (n. 1295–1339/49) oli bysanttilaisella tyylillä maalannut sienalainen maalari. Hän on mahdollisesti ollut aikansa johtavan sienalaisen taiteilijan Duccio di Buoninsegnan oppilas. Giorgio Vasarin taiteilijaelmäkertojen mukaan hän oleskeli Sienassa ainakin vuosina 1317–1327. Hänet mainitaan nimellä Ugolino Sanesi. Ugolino maalasi ainakin kaksi alttarimaalausta: Firenzen Santa Crocen kirkon polyptyykki (moniosainen maalaus) on ainoa, jossa tiedetään olevan Ugolinon signeeraus. Sen keskiosa on hävinnyt ja sen sivupaneeleja löytyy Lontoon ja Berliinin museoista.


title: Ugolino di Nerio

text: Sinebrychoffin taidemuseon "Johannes Kastaja" -teos on sivupaneeli, joka on alun perin kuulunut ns. "ancona"-alttariin. Teoksen muut osat ovat eri paikoissa. Mutta kokonainen Ugolino di Nerion maalaama ancona-alttari, jossa Johannes Kastaja on alttarin keskikuvan, Neitsyt Marian ja Jeesus-lapsen vierellä, kuuluu Clevelandin taidemuseon kokoelmiin. Muut ancora-alttarin pyhimykset ovat Pyhä Fransiskus, Pyhä Pietari, Pyhä Paavali ja Maria Magdalena.


title: Ugolino di Nerio

text: Sienalaiset taiteilijoiden töissä kullattu tausta on yleinen ja he käyttivät temperatekniikkaa puulle. Johannes Kastaja-teoksessa pyhimyskehässä on painettuja hopea- ja kultakaiverruksia muistuttavia nelilehti- ja akanthuslehtikuvioita. Johannes Kastaja esitettiin kamelinkaravaihokkaaseen pukeutuneena erämaaprofeettana, hänen lanteillaan on nahkavyö ja hänen kädessään on ristipäinen paimensauva. Maalauksen Johannes Kastajalla on yllään oliivinvihreän sävyinen kamelinkarvaihokas. Johanneksen punainen olalta laskeutuva viitta symboloi ensimmäisen marttyyrin verentodistusta. Viitassa on kellertävä silkkivuori ja musta koristekirjailu. Kädessä Johannes Kastajalla on ristipäinen paimensauva. Johannekseln askeettisten kasvojen vihreä pohjaväri kuultaa läpi. Otsan, kapea nenän ja hoikkiensormien katsotataan todistavat Ugolinon yhteyksistä bysanttilaiseen ikonografiaan.


title: Ugolino di Nerio

text: Eliel Aspelin-Haapkylä osti maalauksen Venetsiasta 150 000 liiralla vuonna 1898. Aspelin-Haapkylä oli mielestään ostanut sienalaisen mestarin teoksen. Osvald Sirén attribuoi teoksen Ugolino da Sienalle, jonka oikea nimi oli Ugolino di Nerio.Teos muistuttaa Puolassa Poznanin Kansallismuseossa olevaa Ugolino di Nerion "Johannes Kastaja"-teosta, niin että tekijän täytyy kummassakin maalauksessa olla sama.


title: Fanny Sinebrychoff

text: Fanny Sinebrychoff (o.s. Grahn; 24. lokakuuta 1862 – 27. huhtikuuta 1921) oli suomalainen näyttelijä ja taiteen keräilijä. Hän loi uransa Svenska Teaternissa, mutta luopui urastaan varhain mennessään naimisiin panimonomistaja Paul Sinebrychoffin kanssa. Fanny Grahn aloitti näyttelemisen jo 13-vuotiaana ja ehti esiintyä 85 osassa ennen luopumistaan näyttelijänurasta.


title: Fanny Sinebrychoff

text: Yhdessä miehensä Paulin kanssa Fanny Sinebrychoff keräsi laajan ulkomaisen taiteen kokoelman, josta tuli Pohjoismaiden suurin yksityinen taidekokoelma. Heidän avioliittonsa oli lapseton eikä perillisiä ollut, joten he päättivät jo varhain lahjoittaa kokoelmansa lopuksi ”kansakunnalle”. Leskeksi jäänyt Fanny lahjoitti kokoelman Suomen valtiolle hieman ennen omaa kuolemaansa tammikuussa 1921. Kokoelma muodostaa pohjan nykyiselle Sinebrychoffin taidemuseolle, joka toimii Fanny ja Paul Sinebrychoffin entisessä kodissa Helsingin Bulevardi 40:ssä. Pariskunnan yksityiskäytössä olleet tilat on nykyään entistetty 1910-luvun asuunsa. Fanny Sinebrychoff lahjoitti testamentissaan suuria summia myös Kauniaisten lastenkodille, Lastenhoitoyhdistykselle, Diakonissalaitokselle, Helsingin Sairastuvalle ja Pelastusarmeijalle.


title: Fanny Sinebrychoff

text: Sinebrychoffin suvun omistuksessa ollut Hagalundin kartano Espoossa siirtyi Fanny Sinebrychffin kuoltua perintönä hänen veljenpojalleen Arne Grahnille ja läheinen Otaniemen kartano hänen veljentyttärelleen Irene af Forsellesille sekä tämän puolisolle Carl af Forsellesille. He myivät myöhemmin tilat rakennusmaaksi, jolle rakennettiin Westendin, Tapiolan, Otaniemen ja Keilaniemen kaupunginosat.


Jääkiekon alle 18-vuotiaiden maailmanmestaruuskilpailut 2017 pelattiin Slovakiassa 13.–23. huhtikuuta 2017. Kyseessä olivat järjestyksessä 19:nnet jääkiekon alle 18-vuotiaiden maailmanmestaruuskilpailut.


title: Jääkiekon alle 18-vuotiaiden maailmanmestaruuskilpailut 2017

text:
Turnauksen voitti Yhdysvallat kaatamalla loppuottelussa Suomen lukemin 4–2. Venäjä voitti pronssiottelussa Ruotsin 3–0.
Pääsarjan turnaus


text:
1. divisioona  A-lohko
B-lohko
2. divisioona  A-lohko
B-lohko


text:
3. divisioona  A-lohko
B-lohko


text: Paras pelaaja


text: Tähtikentällinen


text: IIHF:n valitsemat parhaat pelaajat


title: Ilja Kotikallio

text: Ilja Kotikallio (alk. Sinda, 1894 Suistamo – 1961 Lapua) oli Laatokan Karjalasta kotoisin ollut pelimanni ja tarinankertoja, joka tunnetaan erityisesti harmonikansoittajana.


title: Ilja Kotikallio

text: Suistamon pitäjän Ihatsun kylässä syntyneen Kotikallion instrumentti oli venäläistyylinen yksirivinen haitarimalli, josta Suistamon seudulla käytettiin nimitystä ”karmuuli” tai ”karmuuni”. Lisäksi hän soitti myös huuliharppua. Jatkosodan jälkeen Kotikallio perheineen päätyi evakoksi Lapualle, jossa Suomalaisen Kirjallisuuden Seuran tutkijat myöhemmin tallensivat hänen kertomuksiaan 25 tunnin pituisille ääninauhoille. Vuonna 1958 Kotikallion tapaan Suistamosta kotoisin ollut Iivo Pehkoranta äänitti hänen soittoaan yli tunnin verran. Nauha löydettiin vuonna 2012 ja kolme vuotta myöhemmin Kansanmusiikki-instituutti julkaisi siitä koostetun CD-levyn. Harmonikan- ja huuliharpunsoiton lisäksi albumilla kuullaan Kotikallion laulua sekä hänen kertomia tarinoitaan.


title: Ilja Kotikallio

text: Kotikallion soittoa vaikeutti työtapaturma, jonka vuoksi hänen oikeassa kädessään ei ollut kuin kaksi kokonaista sormea. Kotikallio esitti muun muassa karjalaista tanssimusiikkia, kuten ripaskaa, ristikontraa ja maanitusta. Hänen soitossaan on myös vaikutteita ruotsalaisesta pelimannimusiikista, joka saapui Suistamoon 1920-luvulla Suojärven radan valmistumisen myötä. Kotikalliosta puolestaan on ottanut vaikutteita karjalaista kansanmusiikkia ja -tanssia yhdistävä duo Puhti, jonka toinen jäsen Anne-Mari Kivimäki on myös tekemässä väitöskirjaa hänen elämästään. Kotikallio ei milloinkaan kotiutunut uudelle asuinseudulleen Etelä-Pohjanmaalle, vaan teki lopulta itsemurhan 67-vuotiaana.


title: Gustaf Lundberg

text: Gustaf Lundberg (17. elokuuta 1695 Tukholma – 18. maaliskuuta 1786) oli yksi Ruotsin kaikkein tuotteliaimpia ja taloudellisesti menestynempiä taiteilijoita. On arvioitu, että hän maalasi Pariisissa lähes koko Versaillesin kuninkaallisen hovin, ja Ruotsissa lähes 300 perhettä. Hän oli hyvin menestynyt taiteilija.


title: Gustaf Lundberg

text: Lundberg tunnetaan parhaiten pastellimaalaajana, mutta maalasi 60-vuotisen uransa alussa öljyllä kankaalle. Hän jatkoi Rosalba Carrieran pastellimaalaustyyliä. Hän vaikutti pitkään ruotsalaiseen muotokuvataiteeseen. Lundbergin teoksia löytyy runsaasti Ruotsin kansallismuseosta, sekä Drottningholmin linnasta ja Gripsholmin linnasta sekä monista yksityiskokoelmista.


title: Gustaf Lundberg

text: Gustaf Lundberg meni David von Krafftin luo oppiin 17-vuotiaana 1712, mutta lähti jo 1717 opettajansa neuvosta Pariisiin jatkamaan opintojaan.


title: Gustaf Lundberg

text: Pariisissa hän oli Hyacinthe Rigaudin, Nicolas Largillièrein ja historiemaalari Jean François de Troy'n oppilaana.


title: Gustaf Lundberg

text: Käännekohta Lundbergin taiteessa tapahtui vuonna 1721 kun hän pääsi venetsialaisen pastellitaiteilija Rosalba Carrieran oppiin. Carriera toi pastellimmalauksen Ranskaan ja Lundberg oli hänen ainoa opiskelija sinä vuonna kun hän oleskeli Pariisissa. Kun Carriera lähti Pariisista 1722 Lundbergistä tuli yksi johtavista muotokuvataiteilijoista Pariisissa ja piti asemansa kahdenkymmenen vuoden ajan. Tämä ansiosta hän sai suuren määrän tilauksia kuningassuvulta, hovilta ja Pariisin seurapiirin johtavilta henkilöiltä.


title: Gustaf Lundberg

text: Carl Gustaf Tessinin avulla hänet valittiin vuonna 1741 jäseneksi Ranskan taideakatemiaan.


title: Gustaf Lundberg

text: Kun Lundberg palasi Ruotsiin vuonna 1745, hän oli kansainvälisesti tunnustettu taiteilija ja tuli heti suosituksi. Hänen myötään rokokoon pastellitaide löi läpi Ruotsissa. Lundbergista tuli kuningashuoneen, aateliston ja ylemmän porvariston suosituin muotokuvataiteilija kolmeksikymmeneksi vuodeksi ja hänen ateljeensa oli ylimystön kohtauspaikka.


title: Gustaf Lundberg

text: Carl Gustaf Tessinin kautta Lundberg pääsi kruununprinssi Adolf Fredrikin ja Lovisa Ulrikan hoviin, minkä myötä syntyi monia muotokuvia (kolme alla galleriassa).Lundberg nimitettiin 1750 hovi-intendentiksi ja toimi hovin virallisena muotokuvataiteilijana. Seuraavat kolmekymmentä vuotta oli hyvin tuotteliasta aikaa ja hän kuvasi lähes 300 ruotsalaissuvun jäsentä.


title: Lukeva munkki

text: Lukeva munkki on Rembrandtin vuonna 1661 valmistama öljymaalaus. Teos on Suomen Kansallisgallerian kokoelmassa Sinebrychoffin taidemuseossa.


title: Lukeva munkki

text: Maalauksessa valkopartainen kapusiinimunkki lukee lehtistä, jota hän pitelee kädessään lähellä silmiään. Munkin oikea kyynärpää nojaa tuolin käsinojaan. Maalauksessa korostuu vaikutelma, että munkki on keskittynyt lukemiseen. Henkilön tausta, hänen pukunsa ja kasvot on maalattu tummin sävyin. Maalauksen ainoa valonsäde lankeaa ylhäältä ja osuu lehden sivulle valaisten samalla munkin kasvoja.


title: Lukeva munkki

text: Maalaus ei ole muotokuva, vaan kasvotutkielma, tronie. Se on tutkielma hartauden harjoituksesta tai valosta. Teoksen on tulkittu esittävän Pyhää Franciscusta.


title: Lukeva munkki

text: "Lukevan munkin" vaiheet tunnetaan 1700-luvulta alkaen. Silloin ranskalaisen kreivin kokoelmiin kuulunut teos myytiin huutokaupassa, ja teos siirtyi Skotlantiin. Suomalainen taiteenkeräilijä, kosmopoliitti ja kamariherra Hjalmar Linder osti maalauksen Lontoosta 14 000 punnalla, eli 1 200 000 silloisella Suomen markalla. Suomen Taideyhdistykselle Linder lahjoitti teoksen vuonna 1920.


title: Lukeva munkki

text: Maalaus kuuluu Rembrandtin myöhäistuotantoon. Vaikka hänen elämänsä loppuvaiheita leimasivat suuret menetykset, hän oli taiteilijana kypsimmillään. "Lukeva munkki" kuuluu noin 16 teoksen sarjaan, jossa Rembrandt maalasi uskonnollisia hahmoja puolivartalokuvina. Siihen kuuluu myös kaksi muuta puolivartalokuvaa miehistä munkin asussa. Niistä toinen, "Fransiskaanimunkki" on Lontoon National Galleryssa. Toinen nimeltä "Titus munkkina" on Amsterdamin Rijksmuseumissa. Siinä fransiskaanimunkin asuun on puettu Rembrandtin poika.


title: Lukeva munkki

text: Tutkijat ovat kyseenalaistaneet monia Rembrandtin lopputuotannon teoksiksi esitettyjen maalausten attribuutioita. Myös Alankomaiden rahoittama RRP-projektin (Rembrandt Research Project) kanta on vaihdellut "Lukevan munkin" suhteen. "Lukeva munkki" on osallistunut viime vuosikymmeninä useisiin näyttelyihin muun muassa Australiassa, Kiotossa, Washingtonissa ja Los Angelesissa.


title: Youth and Young Manhood

text: Youth and Young Manhood on yhdysvaltalaisen rockyhtye Kings of Leonin debyyttialbumi, joka julkaistiin vuonna 2003. Nimi albumiin on otettu Moosesksen sukupuusta. Albumi sai hyvän vastaanoton kriitikoilta ja kaikki albumin neljä singleä sijoittuivat Britannian singlelistalle. Albumi myi moninkertaista platinaa Australiassa ja Britanniassa.


title: Gerard ter Borch

text: Gerard ter Borch (joulukuu 1617 – 8. joulukuuta 1681), oli tunnettu hollantilainen taidemaalari, joka edustaa Hollannin kultakauden taidetta.


title: Gerard ter Borch

text: Gerard ter Borch syntyi vuoden 1617 joulukuussa Zwollessa Overijssel:n maakunnassa Alankomaiden Tasavallassa.


title: Gerard ter Borch

text: Hän sai erinomaisen koulutuksen isältään, Gerard ter Borch Vanhemmalta, joka oli myös taiteilija, mikä kehitti nuorukaisen lahjakkuutta hyvin varhain. Tutkimus osoittaa, että Ter Borch oli Amsterdamissa vuonna 1632, jossa hän opiskeli mahdollisesti Willem Cornelisz Duysterin tai Pieter Codden oppilaana. Duysterin vaikutuksen voi jäljittää Ioniden Bequestissa vuonna 1638 päivättyyn kuvaan (Victoria and Albert Museum). Vuonna 1634 hän opiskeli Pieter de Molijn oppilaana Haarlemissa. Osoitus tästä Haarlemin ajasta on teos "Consultation" (1635), joka on esillä Berlin Galleryssa.


title: Gerard ter Borch

text:
Vuonna 1635 hän oli Lontoossa, ja myöhemmin hän matkusti Saksassa, Ranskassa, Espanjassa ja Italiassa. Hänen sisarestaan Gesinasta tuli myös taidemaalari. Ter Borch oli Roomassa vuonna 1641, jolloin hän maalasi pieniä muotokuvia kuparille "Jan Six", "Nuoren naisen" muotokuva (Six Collection, Amsterdam) ja Herrasmiesten muotokuva (DMK Kokoelma Nuermberg). Vuonna 1648 hän oli Münsterissa historiallisen kongressin aikana. Kongressi ratifioi rauhansopimuksen espanjalaisten ja hollantilaisten välillä. Ter Borch työsti aiheesta pienen kuparille maalatun kuvan — teos, joka yhdessä muotokuvan "Mies Seisoo "kanssa edustaa mestaria National Collectionissa Lontoossa. Kuvan osti markiisi Hertford Demidoffin huutokaupassa 1280, ja se esiteltiin National Galleryssa Sir Richard Wallacen toimesta hänen sihteerinsä, Sir John Murray Scottin ehdotuksesta.
Ter Borch oli kutsuttu vierailulle Madridiin, jossa hän työskenteli ja sai ritarin arvonimen kuningas Philip IV:ltä, mutta huhutaan, että juonittelun seurauksena hänen oli pakko palata Alankomaihin. Hän asui todennäköisesti jonkin aikaa Haarlemissa, mutta asettui lopulta Deventeriin, jossa hänestä tuli jäsen kunnanvaltuustossa - tässä roolissa hän esiintyy Haagin galleriassa olevassa muotokuvassa. Gerard ter Borch kuoli Deventerissä vuonna 1681.


title: Gerard ter Borch

text: Ter Borch on merkittävä laatukuvamaalari. Hän on tunnettu draperioiden renderöinnistä, kuten esimerkiksi teoksissa "Kirje" ja "Uljas Keskustelu", jonka on kaivertanut Johann Georg Wille.


title: Gerard ter Borch

text: Ter Borchin teokset ovat verrattain harvinaisia; noin kahdeksankymmentä on luetteloitu. Näistä kuusi on Eremitaasissa, kuusi Berlin Museumissa, viisi Louvressa, neljä Dresdenin museossa, kolme Getty Centerissä, ja kaksi Wallace Collectionissa. Vuonna 2010 Blake Gopnikin ylistämä Muotokuvapari on Corcoran Galleryssa Washington DC:ssä. Suomessa Sinebrychoffin taidemuseossa on yksi Gerard ter Borchin teos, Viiniä juova nainen.


title: Gerard ter Borch

text: Taiteilijan maalausta "Kosijan vierailu", n. 1658, öljy kankaalle, 80 x 75 cm, Andrew W. Mellon-Kokoelma, käytettiin Marilyn Stokstad'sin "Art History -teoksen toisen painoksen kannessa."


title: Tervasuo

text: Tervasuo on Nokian kaupunginosa. Tervasuolla on koulu, päiväkoti, kaksi leikkikenttää, urheilukenttä ja lenkkipolku. Tervasuolla asuu noin 700 ihmistä. Tervasuon pinta-ala on 0,86 km².


title: Tervasuo

text: Tervasuon koulu on osa kaksiosaista Koskenmäki-Tervasuon alakoulua, jossa Tervasuon käyntiosoitteessa on 1. ja 2. luokat. Tervasuolta mennään kolmannelle vuosiluokalle Koskenmäen kouluun. Tervasuon koulu aloitti toimintansa vuonna 2006. Tervasuon koulun rakennuksessa toimii myös päiväkoti.


title: Tervasuo

text: Tervasuo sai nimensä alueella olevasta soisesta maastosta.


title: Jäämeri (täsmennyssivu)

text: Jäämeri voi tarkoittaa ainakin seuraavia:Sukunimenä:


title: Soundmix Studio

text: Soundmix Studio on Oulussa sijaitseva musiikkistudio, joka perustettiin vuonna 1980. Se on Pohjois-Suomen suurin ammattimaiseen äänittämiseen erikoistunut studio. Sen äänitystilojen, jotka käsittävät suuren soittotilan ja tarkkaamon, koko on noin 120 neliömetriä. Studiopäällikkönä toimii Mika Pohjola.


title: Soundmix Studio

text: Soundmix keskittää toimintansa pääasiassa rockmusiikin tuottamiseen. Studiolla ovat äänittäneet muun muassa Aknestik, Terveet Kädet, Zero Nine, Kauko Röyhkä, Zero Nine, Radiopuhelimet ja Catamenia.


title: Flash Gordon (animaatio)

text: Flash Gordon () on yhdysvaltalainen animaatiosarja vuodelta 1979, joka perustuu Alex Raymondin piirtämiin Flash Gordon -sarjakuviin. Suomessa sarja on julkaistu VHS-kaseteille. Animaatiosarjasta on tehty myös animaatioelokuva.


title: Petri Jokiranta

text: Petri Jokiranta (s. 1960, Hämeenlinna) on suomalainen elokuvatuottaja. Jokiranta on valmistunut Taideteollisesta korkeakoulusta Taiteen maisteriksi 1996. Jokiranta on opiskellut teatteritiedettä Helsingin yliopistossa ja suorittanut av-tuottajan PD-diplomin Ad Astra -koulutusohjelmassa.


title: Petri Jokiranta

text: Jokiranta aloitti elokuvaopinnot äänipuolella, mutta työn painopiste siirtyi tuotantotehtäviin. Jokiranta toimi Suomen elokuvasäätiön tuotantoneuvojana 1996-2000, jossa tehtävässä hän tuki yli sataa elokuvatuotantoa.


title: Petri Jokiranta

text: Jokiranta kuuluu niihin harvoihin suomalaisiin elokuvatuottajiin, jotka tuottavat elokuvia ensi sijassa ulkomaiden markkinoille. Parhaiten ulkomailla ja Suomessa ovat menestyneet Jokirannan yhteistyössä ohjaaja Jalmari Helanderin kanssa tekemät elokuvat "Rare Exports" (2010) ja "Big Game" (2014)


title: Kaarlo Frisk

text: Kaarlo Edvard Frisk (29. huhtikuuta 1860 Kuopio – 18. kesäkuuta 1921 Helsinki) oli suomalainen näyttelijä ja toimittaja.


title: Kaarlo Frisk

text: Friskin vanhemmat olivat faktori Edvard Frisk ja Maria Sofia Hämäläinen. Hän pääsi ylioppilaaksi Kuopion lyseosta 1880 ja opiskeli sitten teologiaa Helsingin yliopistossa.


title: Kaarlo Frisk

text: Frisk oli näyttelijänä Suomalaisen teatterin palveluksessa 1883–1887 nimellä "Kaarlo Kilpi". Sen jälkeen hän siirtyi lehtialalle ja oli Päivälehdessä ja Helsingin Sanomissa ulkomaanosaston hoitajana ja toimitussihteerinä.


title: Kaarlo Frisk

text: Friskin on arveltu olleen kirjailija Minna Canthin salaperäinen kirjaanvaihtokumppani joka käytti nimimerkkiä "Mystico". Toisena vaihtoehtona on esitetty kirjapainotyöntekijä Aleksanteri Järvenpäätä.


title: Borophaginae

text: Borophaginae (Borophaginae) on sukupuuttoon kuollut ”luunmurskaajakoiriksi” kutsuttu koiraeläinten alaheimo. Ne olivat endeemisiä Pohjois-Amerikassa oligoseenilta plioseenille noin 36–2,5 miljoonaa vuotta sitten.


title: Borophaginae

text: Heimo jaetaan yhteensä 66 lajiin 23 suvussa.


title: Borophaginae

text: Wang "et al." (1999):


title: Riccardo De Luca

text: Riccardo De Luca (s. 22. maaliskuuta 1986 Rooma) on italialainen nykyaikainen viisiottelija. De Luca on voittanut maailmanmestaruuden Rooman MM–kilpailuissa 2012 joukkuekilpailussa. Vuotta aikaisemmin Moskovan MM–kilpailuissa hän voitti pronssia joukkuekilpailuissa. De Luca oli mukana myös Lontoon olympialaisissa 2012, jolloin hän sijoittui yksilökilpailussa yhdeksänneksi pistein 5 720. Voittamalla vuoden 2015 UIPM World Cup -finaalin kesäkuussa 2015 De Luca varmisti myös paikan Rio de Janeiron olympialaisiin 2016.


title: Iso Tervajärvi (Ylöjärvi)

text: Iso Tervajärvi on Pirkanmaalla Ylöjärvellä Lassilassa sijaitseva järvi, joka kuuluu Kokemäenjoen vesistössä Ikaalisten reitin valuma-alueen Aurejärven valuma-alueeseen. Iso Tervajärvi on osa Iso-Tervajärven valuma-aluetta.


title: Iso Tervajärvi (Ylöjärvi)

text: Järven pituus on 1,4 kilometriä, leveys 250 metriä ja sen pinta-ala on 18 hehtaaria. Se sijaitsee yli 35 metriä järven ylitse kohoavien Tervavuorten länsipuolella ja etelässä sijaitsevan Kettukankaan pohjoispuolella. Järven länsipuolisella metsäalueella on paljon metsäojia, jotka on johdettu järveen. Todellisuudessa Iso Tervajärvi on Ruuppalammen kautta virtaavan Tervajoen läpivirtausjärvi, jonka oma laskuoja laskee kilometrin jälkeen Aurejärveen. Veden keskimääräinen viipymä järvessä on 28 vuorokautta. Rantaviiva on 3,5 kilometriä pitkä ja on pääasiassa kangasmetsää. Länsirannan ympäristössä sijaitsee kaksi maatilaa ja järven etelärannalla ja laskuojan rannalla sijaitsee toistakymmentä vapaa-ajan asuntoa. Muualla järvellä vapaa-ajan asuntoja on vain kaksi. Tiet näille asunnoille tulevat yhdystieltä 3350, joka kulkee Lassilan kylän läpi.


title: Iso Tervajärvi (Ylöjärvi)

text: Järven valuma-alueella on metsää, suota ja pienempiä järviä. Alueella järven länsipuolella sijaitsee myös pieniä peltoja ja pohjoispuolella Talasnevan 60 hehtaarin turvetuotantoalue. Turvetuotannosta huolimatta Iso Tervajärven vedenlaatua ei tarkkailla säännöllisesti. Järvestä on tutkimuksia vuosilta 1989, 1994 ja 2011.


title: Iso Tervajärvi (Ylöjärvi)

text: Talvella 1994 järven happitilanne oli enää tyydyttävällä tasolla, koska pohjan lähellä esiintyi happikatoa. Tilanne oli vuosikohtainen, koska talvella 1989 happitilanne oli hyvä. Kuitenkin talvella 2011 happivajetta esiintyi myös pintavedessä. Alusvedestä on tutkimustuloksia käytettävissä vain vuodelta 1994 eikä kesätutkimuksia ei ole tehty. Siksi happipitoisuuksista on vaikeaa tehdä varmoja päätelmiä. Veden erittäin tumma väri ja korkeat humuspitoisuudet luokittelevat Ison Tervajärven suojärviin, joilla on yleensä veden happamuus alhainen. Isosta Tervajärven happamat vedet laskevat Aurejärveen, jonka selkävesillä veden happamuustaso on pysynyt vielä kuitenkin esimerkiksi muikulle riittävän korkealla. Iso Tervajärven päällysvedestä mitatut fosforipitoisuudet ovat korkeita ja niiden perusteella järvi on rehevöitynyt. Myös typpipitoisuudet ovat luonnontasoa korkeampia, sillä vedessä on paljon humusta. Vuonna 2011 talvella järven fosforipitoisuudet olivat vähäsateisista sääoloista johtuen aiempaa matalammat. Ison Tervajärvi soveltuu virkistyskäyttöön vain välttävästi ja rehevyysongelmia voi esiintyä myös kesäaikana.


title: Luettelo Suomen suurimmista aurinkovoimaloista

text: Tämä on luettelo Suomen suurimmista aurinkovoimalaitoksista. Oheiseen taulukkoon on listattu maaliskuussa 2016 vähintään aiesopimusvaiheen ohittaneita, asennetulta teholtaan yli 0,2 MWp:n (MW=megawattia, p= peak eli huippuarvo) suuruisia suomalaisia aurinkoenergiaa kerääviä voimalaitoksia tai niiden meneillään olevia rakennushankkeita. Näin muodostettua pohjalistaa on sittemmin täydennetty. Keskeneräisten hankkeiden asennettu tehomäärä on ilmaistu suluissa. Suomen suurimmatkin aurinkovoimalat ovat kansainväliseen mittakaavaan verrattuna pienehköjä, lähinnä kiinteistö- tai yrityskohtaisiin lisäenergia- ja imagotarpeisiin rakennettuja alle 5 MWp:n hankkeita.


text: Muutamista energiayhtiöiden pienistä aurinkovoimapuistoista on vuokrattu tyypillisesti kiinteää kuukausivuokraa vastaan aurinkopaneelien tuotantokapasiteettia suoraan kuluttaja-asiakkaille (mm. Helsingistä, Keravalta ja Loimaalta). Paneelin tuottama sähkön hinta hyvitetään asiakkaalle sähkön hinnassa. Esimerkiksi Keravalla yhden aurinkopaneelin arvioitu sähkön vuosituotannon (304 kWh/ vuosi) hyvitys (luokkaa 10 EUR/ paneeli/ vuosi) asiakkaalle vastasi aurinkopaneelin noin 2,5 kuukauden vuokraa huhtikuun 2016 sähkön hinnalla.


text: Kansainvälisesti suurempia, yli 10 MWp (laajimmat jo yli 1 000 MWp) aurinkovoimaloita perustetaan myös yleiseen sähköenergian tuotantoon.


title: Jan Kuf

text: Jan Kuf (s. 11. toukokuuta 1991) on tšekkiläinen nykyaikainen viisiottelija. Hän voitti Berliinin MM–kilpailuissa 2015 sekaviestissä kultaa yhdessä Natalie Dianovan kanssa. Varsovan MM–kilpailuissa 2014 Kuf sijoittui yksilökilpailussa pronssille. Sijoittuessaan yhdeksänneksi vuoden 2015 Euroopan–mestaruuskilpailuissa Kuf varmisti paikan Rio de Janeiron olympilaisiin.


Nykyaikaisen viisiottelun maailmanmestaruuskilpailut 2016 olivat järjestyksessään 60. nykyaikaisen viisiottelun maailmanmestaruuskilpailut. Ne järjestettiin 22.–29. toukokuuta 2016 Moskovassa.


title: Liège–Bastogne–Liège 2016

text: Liège–Bastogne–Liège 2016 oli järjestyksessään 102. maantiepyöräilyn Liège–Bastogne–Liège -kilpailu. Se käytiin 248 kilometrin reitillä Liègestä Ans'iin 24. huhtikuuta 2016. Kilpailu kuului UCI World Touriin.


title: Liège–Bastogne–Liège 2016

text: Wout Poels voitti kilpailun kukistettuaan neljän ajajan loppukirissä Michael Albasinin, Rui Costan ja Samuel Sánchezin. Kvartetti oli karannut pääjoukolta kilpailun viimeisessä kategoroidussa nousussa, Côte de la Rue Naniot'ssa, noin kolme kilometriä ennen maalia. Tämä oli Team Skyn ensimmäinen voitto pyöräilyn "monumentissa".


title: Liège–Bastogne–Liège 2016

text: Kylmissä oloissa käydyn kilpailun reittiä muutettiin 45 ja 75 kilometrin välisellä osuudella lumisten teiden vuoksi.


title: Liège–Bastogne–Liège 2016

text:
Lähteet: Pro Cycling Stats, Velonews
Kilpailussa olivat mukana seuraavat joukkueet:


title: Hämeenkylän koulu

text:
Hämeenkylän koulu on Länsi-Vantaan Variston kaupunginosassa sijaitseva noin 660 oppilaan suomenkielinen yhtenäiskoulu (luokka-asteet 1-9). Kouluun kuului keväällä 2016 kaksi rakennuskokonaisuutta, joista suurempi purettiin syksyllä 2016.
Opetusalan ammattijärjestö (OAJ) valitsi Hämeenkylän koulun Vuoden kouluksi vuonna 2014.


title: Hämeenkylän koulu

text: Maaliskuussa 2016 uutisoitiin sisäilman laatuselvityksen tuloksista; Hämeenkylän suuremman koulurakennuksen sisäilma oli vaivannut pitkään opettajia ja oppilaita. Koulun rakenteista löydettiin kosteus- ja mikrobivaurioita sekä myrkyllisiä kemiallisia päästöjä sisäilmaan.


title: Hämeenkylän koulu

text: Huhtikuussa 2016 Vantaan kaupunki päätti purkaa suuremman koulurakennuksen epäterveellisen sisäilman johdosta. Kaupunki varautuu rakentamaan uuden koulurakennuksen purettavan koulurakennuksen tilalle. Aiemmin jo lakkautettu Hämeenkylässä sijaitseva Tuomelan koulu suunniteltiin otettavan käyttöön koulun yhtenä väistötilana ainakin lukuvuodeksi 2016–2017. Pikaisesti hahmotellun uudisrakennuksen eräs kustannusarvio oli runsas 21 miljoonaa euroa. Uudisrakennuksen rakentaminen saatetaan jättää muiden Länsi-Vantaalla rakenteilla olevien opetustilojen vaatimien investointien vuoksi vasta 2020-luvun alkuun. Tällöin opetukseen käytettäisiin usean vuoden ajan ainakin osaksi tilapäisiä, kaupungin vuokraamia parakkikoulutiloja.


title: Hämeenkylän koulu

text:
Joulukuussa 2016 Vantaan Sanomat uutisoi Hämeenkylän koulun luokkien 7.-9. luokkien siirtymisestä Vantaan kaupungin vuokraamaan 6-kerroksiseen toimistorakennukseen Sanomalaan lukukaudesta 2017–2018 eteenpäin.
Hämmeenkylän koulu toimii lukuvuonna 2017-2018 kolmessa eri toimipisteessä: 1.-3. luokat Variston opetuspisteessä (Varistontie 1), 4.-6. luokat Tuomelan opetuspisteessä (Ainontie 44) ja 7.-9. luokat Sanomalan opetuspisteessä.


title: Nocart

text: Nocart on lahtelainen, vuonna 2010 perustettu uusiutuvaan energiaan ja paikallisiin energialähteisiin pohjaustuvia energiaratkaisuja ja voimaloita suunnitteleva ja toteuttava suomalainen teollisuusyritys. Keväällä 2016 uutisoitiin yhtiön solmineen toimitussopimukset kahden aurinkoenergiavoimalan toimittamisesta Malawiin ja yhden Nigeriaan. Tammikuussa 2017 yhtiö kertoi hybridivoimalan toimittamisesta Sambian Läntisen maakunnan Shangombon piirikuntaan. Yrityksellä on ollut energiahankkeita myös Nepaliin ja Keniaan.


title: Nocart

text: Vuonna 2018 yritys ajautui taloudellisiin vaikeuksiin, kun paljastui että merkittävä osa sen liikevaihdosta perustui myyntisaamisiin todellisen kassavirran ollessa vähäistä. Keskinäinen työeläkevakuutusyhtiö Varma jätti Nocartista konkurssihakemuksen 3. elokuuta, mutta hakemus peruttiin 13. elokuuta yhtiön maksettua velkansa.


title: Nocart

text: Nocart hakeutui konkurssiin 31.10.2018.


title: Wout Poels

text: Wouter "Woet" Poels (s. 1. lokakuuta 1987 Venray, Limburg) on alankomaalainen maantiepyöräilijä, Liège–Bastogne–Liège-klassikon voittaja.


title: Wout Poels

text: Poels aloitti ammattilaisuransa Vacansoleil-tallissa 2009–2013. Hän edusti Omega Pharma-Quick Stepiä kaudella 2014 ja on vuodesta 2015 kilpaillut Team Sky -joukkueessa.


title: Wout Poels

text: Poels voitti Liège–Bastogne–Liège-klassikon 2016 kukistettuaan neljän ajajan loppukirissä Michael Albasinin, Rui Costan ja Samuel Sánchezin.


title: Wout Poels

text: Lähteet: Cyclingbase, Cycling Archives, Pro Cycling Stats


title: Sadiq Khan

text: Sadiq Aman Khan (, s. 8. lokakuuta 1970 Lontoo, Yhdistynyt kuningaskunta) on brittiläinen Labour-puolueen poliitikko. Hänet valittiin Britannian parlamenttiin ensimmäisen kerran vuoden 2005 vaaleissa Tootingin vaalipiiristä, joka kuuluu Wandsworthin kaupunkipiiriin. Ideologisesti Khan kuuluu Labourin sosiaalidemokraattiseen siipeen.


title: Sadiq Khan

text: Perhetaustaltaan Khan on Lontooseen 1960-luvun lopulla muuttaneen pakistanilaisen linja-autonkuljettajan ja ompelijan poika. Ennen poliitikon uralle ryhtymistään hän opiskeli juristiksi Pohjois-Lontoon yliopistossa ja työskenteli asianajotoimistossa muun muassa ihmisoikeuskysymysten parissa. Vuonna 2009 Gordon Brown nimitti Khanin apulaisliikenneministeriksi. Hänestä tuli näin Britannian ensimmäinen kabinetin istuntoihin osallistunut muslimitaustainen ministeri.


title: Sadiq Khan

text: Khan valittiin Labourin ehdokkaana 5. toukokuuta järjestetyissä vaaleissa Lontoon pormestariksi. Hän sai 57 prosenttia toisen kierroksen äänistä ja voitti vastaehdokkaansa. Pormestarin virkakausi alkoi 9. toukokuuta 2016.


title: Sadiq Khan

text: Lontoossa keskustassa autoilijat ovat maksaneet vuodesta 2007 päivittäisen 12,5 punnan sakon, jos he tulevat keskustaan eikä auto täytä asetettua puhtausstandardia. 2016 suoralla kansanäänestyksellä valittu uusi kaupunginjohtaja Sadiq Khan pyrkii laajentamaan puhtaan ilman aluetta sakkoalueen laajentamisella.


title: Sadiq Khan

text: Kevään 2016 vaalikampanjoinnin aikana Khania vastaan esitettiin erinäisiä syytöksiä yhteyksistä äärijärjestöihin. Esimerkiksi Khanin siskon entisen miehen väitettiin puhuneen epäilyttävissä tilaisuuksissa 1990-luvulla. "The Times" -lehti oli käsitellyt asiaa jo vuonna 1998 ja todennut syytökset aiheettomiksi. Monet konservatiivien edustajat pitivät oman ehdokkaansa valitsemaa kampanjointityyliä epäonnistuneena.


title: TUL Cup 1979

text: TUL Cup 1979 oli 41. kerran järjestetty Työväen Urheiluliiton jalkapallomestaruuskilpailu. Cup-muotoisena pelatun turnauksen loppuottelussa kohtasivat Turun Pyrkivä ja Jyväskylän Pallokerho.


title: TUL Cup 1979

text: Pyrkivä pelasi tuolloin Mestaruussarjassa ja JyPK kolme sarjatasoa alempana III divisoonassa, mutta ottelu päättyi yllättäen jyväskyläläisjoukkueen voittoon maalein 2–1. Pyrkivän kokoonpanossa oli muun muassa maajoukkuemaalivahti Seppo Sairanen. Muista SM-sarjajoukkueista MiPK ei osallistunut turnaukseen ja KTP luopui.


title: TUL Cup 1979

text: Jyväkylän Pallokerhon pelaajat: Markku Raitanen (mv), Jorma Gauriloff, Juho Hjelt, Risto Hämäläinen, Matti Ilmavirta, Jari Jokinen, Keijo Kolmonen, Ossi Kolmonen, Turo Nikkilä, Hannu Puttonen, Martti Pynnönen, Jari Siljoranta, Timo Taipale, Tuomo Taskinen, Erkki Vänttinen, Jouko Väyrynen.


title: Jukka Mäkihannu

text: Jukka Mäkihannu (s. 24. joulukuuta 1983) on torniolaislähtöinen suomalainen entinen lentopalloilija ja nykyinen lentopallovalmentaja. Mäkihannu valmensi kaudella 2016-17 silloista hallitsevaa lentopallon hallitsevaa Suomen mestaria, Kokkolan Tiikereitä. Aikaisemmin valmentajaurallaan Mäkihannu on toiminut Napapiirin Pallokettujen 1-sarjajoukkueen apu- ja päävalmentajana.


title: Jukka Mäkihannu

text: Mäkihannu pelasi pelaajaurallaan 123 liigaottelua. Hän edusti urallaan NaPaa lentopalloliigassa kaudet 2002-2006. Sen jälkeen Mäkihannu pelasi lentopallon 1-sarjassa kolme kautta edustaen ensiksi Tornion Lentistä (2006-2007) ja sitten Oulun Ettaa (2007-2009). Hänen pelaajauransa suurin saavutus oli Suomen cupin voitto NaPan riveissä vuonna 2005.


title: Jukka Mäkihannu

text: Torniolaislähtöinen Mäkihannu on viettänyt suurimman osan lentopallon pelaaja- ja valmentajaurastaan Rovaniemellä, jossa hän ensiksi pelasi 2000-luvun alkuvuosina NaPan riveissä ja myöhemmin paluun Rovaniemelle tehtyään valmensi rovaniemeläisseuran A- ja B-poikien ikäluokkia apu- ja päävalmentajana sekä Lapin urheiluakatemiassa.


title: Jukka Mäkihannu

text: Ennen Tiikeri-pestiä Mäkihannu toimi miesten lentopallon 1-sarjassa rovaniemeläistä NaPaa kaudet 2013-2016. Kokkolan Tiikerit pestasi Mäkihannun seuran kolmeen Suomen mestaruuteen valmentaneen kausien 2013-2016 aikana valmentaneen Tommi Tiilikaisen suosituksen avustuksella. Tiilikainen otti Mäkihannuun yhteyttä ennen kuin oli edes kertonut kokkolalaisseuralle jättävänsä valmentajapestin ja siirtyvänsä ulkomaille.


title: Jukka Mäkihannu

text: Mäkihannun alaisuudessa hallitseva Suomen mestari ylsi Mestaruusliigan runkosarjan neljänneksi mutta putosi puolivälierissä PerPolle. Suomen Cupissa Tiikerit ylsi lopputurnaukseen mutta hävisi välieräottelun Pielaveden Sammolle. Euroopan kentillä Tiikerit ei yltänyt Mestareiden liigan karsinnoista lohkovaiheeseen. Kokkolalaisseura ei jatkanut Mäkihannun valmentajasopimusta kauden päätteeksi olemassa olleesta optiosta huolimatta.


title: Jukka Mäkihannu

text: Mäkihannu on toiminut myös NaPan puheenjohtajana sekä junioripäällikkönä. Hänen lempinimensä on "Muumi". Siviiliammatiltaan Mäkihannu on ohjelmistosuunnittelija. Mäkihannu on suorittanut lentopallovalmentajan ammattitutkinnon Lapin urheiluopistossa.


title: Intel GMA

text: Intel GMA on Intelin vuonna 2004 julkaisema integroitujen grafiikkasuorittimien mallisto.


title: Intel GMA

text: Osassa mallistoa oli DirectX 10.0 ja Unified Shader mallirakenne sekä OpenGL 2.1 tuki.


title: Intel GMA

text: Mallistoa myydään vain emolevylle integroituna versiona.


title: Intel GMA

text:
Mallistoa on edeltänyt Intel Extreme Graphics sarja.
Malliston seuraaja on Intel HD ja Iris Graphics.


title: Intel GMA

text: Seuraavissa malleissa oli käytössä PowerVR grafiikkasuoritin:


title: Peter Bosz

text: Peter Bosz (s. 21. marraskuuta 1963) on alankomaalainen jalkapallovalmentaja ja entinen pelaaja. Tammikuusta 2019 lähtien hän toimii Bayer Leverkusenin päävalmentajana.


title: Peter Bosz

text: Bosz viihtyi pelaajaurallaan erilaisissa rooleissa puolustajana ja keskikentän pohjalla. Hän aloitti pelaajauransa SBV Vitessessä ja haki vauhtia amatööritasolta, kunnes liittyi vuonna 1985 RKC Waalwijkin joukkueeseen. Bosz oli Waalwijkin vakiopelaaja avauskokoonpanossa ja oli osaltaan johdattamassa joukkuetta Eerste Divisien voittoon kaudella 1987/88 ja nousuun pääsarjatasolle. Bosz itse jätti seuran kauden jälkeen ja siirtyi Sporting Toulon Variin, jossa pelasi kolme kautta Ranskan pääsarjassa.


title: Peter Bosz

text: Kesällä 1991 Bosz palasi kotimaahansa siirtyen Feyenoordin paitaan. Bosz vakiinnutti paikkansa suurseuran puolustuksessa ja juhli seuran kanssa liigamestaruuden lisäksi kolmea cupin voittoa. Kaudella 1996/97 Boszin rooli seurassa väheni ja hän siirtyi syyskuussa 1996 japanilaiseen JEF Unitediin. Bosz palasi vielä Eurooppaan edustaen FC Hansa Rostockia ja NAC Bredaa. Hän lopetti pelaajauransa kauteen 1999 JEF Unitedissa.


title: Peter Bosz

text: Maajoukkuetasolla Bosz edusti Alankomaita 8 A-maaottelussa, muttei onnistunut koskaan vakiinnuttamaan paikkaansa "Oranjen" kokoonpanossa. Hän oli mukana Alankomaiden EM-välieräjoukkueessa 1996, muttei pelannut kisoissa otteluakaan.


title: Peter Bosz

text: Valmennusuransa Bosz aloitti AGOVV Apeldoornissa vuonna 2000. Hän luotsasi seuran amatöörisarja Hoofdklassen mestariksi kaudell 2001/02 ja siirtyi menestyksen saattelemana De Graafschapin päävalmentajaksi. Debyyttikausi ammattilaistasolla oli pettymys, kun Graafschap putosi kauden jälkeen liigasta. Bosz oli vuoden sivussa valmennustehtävistä, kunnes jatkoi uraansa kesällä 2004 Heracles Almelon päävalmentajana. Seura voitti Boszin johdolla Eerste Divisien mestaruuden 2004/05 ja nousi liigaan 20 vuoden tauon jälkeen. Heracles myös säilytti sarjapaikkansa kaudella 2005/06 Boszin johdolla ollen sarjassa 13:s. Bosz jätti Heraclesin kesällä 2006 ja siirtyi Feyenoordin tekniseksi johtajaksi. Feyenoord erotti Boszin tammikuussa 2009.


title: Peter Bosz

text: Valmennustehtäviin hän palasi toukokuussa 2010, kun hänestä tuli toistamiseen Heracles Almelon päävalmentaja. Bosz johdatti seuran parhaimmillaan liigassa kahdeksanneksi ja Alankomaiden cupissa loppuotteluun. Historiallinen cup-mestaruus jäi saavuttamatta, kun PSV Eindhoven oli finaalissa vahvempi maalein 3–0. Kesällä 2013 Bosz siirtyi Heraclesista kasvattajaseuransa SBV Vitessen päävalmentajaksi. Boszin alaisuudessa Vitesse sijoittui kaudella 2014/15 Eredivisien viidenneksi ja selvisi Eurooppa-liigaan, jossa kuitenkin putosi Southamptonille karsintojen 3. kierroksella. Tammikuussa 2016 Bosz jätti yllättäen Vitessen ja siirtyi israelilaisen Maccabi Tel Avivin päävalmentajaksi. Boszin johdolla Maccabi jäi Israelin liigan mestaruustaistelussa toiseksi. Kauden jälkeen hän jätti seuran ja siirtyi kolmivuotisella sopimuksella AFC Ajaxin peräsimeen.


title: Peter Bosz

text: Boszin debyyttikausi Ajaxissa alkoi heikosti, kun joukkue putosi Mestarien liigan lohkovaiheesta häviämällä venäläiselle FK Rostoville. Eredivisiessä Ajax taisteli mestaruudesta Feyenoordin kanssa, mutta joutui lopulta taipumaan pisteen erolla. Eurooppa-liigassa Ajax voitti lohkonsa ja raivasi tiensä pudotuspelien läpi loppuotteluun saakka. Finaalipaikka oli Ajaxin ensimmäinen europeleissä sitten kauden 1995/96 Mestarien liigan loppuottelun. Boszin miehistö hävisi finaalissa Manchester Unitedille 2–0. Menestyksekkään kauden jälkeen Bosz siirtyi Saksan Bundesliigan Borussia Dortmundin päävalmentajaksi kaksivuotisella sopimuksella.


title: Peter Bosz

text: Dortmundin kausi alkoi Boszin alaisuudessa vahvasti ja pelasi seitsemän Bundesliiga-kierrosta tappioitta. Lokakuun puolivälissä suunta kääntyi. RB Leizpiglle kärsityn tappion jälkeen Dortmund juuttui kahdeksan ottelun voitottomaan putkeen, mikä päättyi nöyryyttävään kotitappioon SV Werder Bremenille. Mestarien liigassa kausi oli Boszin joukkueelle vielä vaikeampi, sillä joukkue hävisi neljä lohkovaiheen ottelua ja onnistui APOEL FC:tä vastaankin pelaamaan vain kaksi 1–1 tasapeliä. Lopulta Bremenille kärsityn tappion jälkeen 10. joulukuuta seurajohto erotti Boszin tehtävästään.


title: Peter Bosz

text: Jouluna 2018 Bosz allekirjoitti vuoteen 2020 ulottuvan sopimuksen Bayer Leverkusenin kanssa. Hän aloittaa päävalmentajana tammikuussa 2019.


title: Pesäpallon naisten Mestaruussarjan kausi 1977

text: Pesäpallon naisten Mestaruussarjassa kaudella 1977 pelattiin 12 joukkueen voimin kahdessa lohkossa. Lohkojen kaksi parasta jatkoi mitalisarjaan ja lohkojen viimeiset putosivat sarjasta. Mestaruuden vei Seinäjoen Maila-Jussit.


text: Seinäjoen Maila-Jussit: Marja Ala-Marttila, Sinikka Ala-Marttila, Kirsti Hannuksela, Pirjo Hiipakka, Anna Jalonen, Aulikki Junna, Paula Kallionpää, Hilkka Kuoppala, Marja-Leena Liljamo, Riitta Mikkola, Kaija Ojaniemi, Kaisu Ristilä.


Union Internationale de Pentathlon Moderne eli kansainvälinen nykyaikaisen viisiottelun liitto on nykyaikaisen viisiottelun kansainvälinen kattojärjestö. UIPM on perustettu Lontoossa 1948, jota ennen nykyaikainen viisiottelu oli suoraan kansainvälisen olympiakomitean alaisena. Huhtikuussa 2016 UIPM:llä oli 110 kansallista jäsenjärjestöä. UIMP on jäsenenä Kansainvälisessä paralympiakomiteassa.


title: Pesäpallon naisten Mestaruussarjan kausi 1976

text: Pesäpallon naisten Mestaruussarjassa kaudella 1976 pelattiin 12 joukkueen voimin kahdessa lohkossa. Lohkojen kaksi parasta jatkoi mitalisarjaan ja lohkojen viimeiset putosivat sarjasta. Mestaruuden vei Puna-Mustat.


text:
Puna-Mustat: Marja Solakivi,
Tuula Uuttu,
Marja Kanerva,
Tuula Rantanen,
Anja Rummukainen,
Soili Alava,
Virve Moisio,
Kirsi Vähämäki,
Pirjo Wallenius,
Ritva Kivimäki,
Eva Salimäki,
Olavi Nurmi pj.


title: Simeoni (Seitsemän veljestä)

text: Simeoni on Aleksis Kiven luoma kuvitteellinen henkilö. Hän on yksi päähenkilöistä Kiven 1870 julkaistussa romaanissa "Seitsemän veljestä". Iältään Simeoni sijoittuu veljessarjan keskimmäiseksi, häntä vanhempia ovat Juhani sekä kaksoset Tuomas ja Aapo; nuorempia puolestaan kaksoset Timo ja Lauri sekä veljeskatraan kuopus Eero. Veljesten ikäerot ovat vähäisiä, sillä esikoinen Juhani on romaanin alussa 25-vuotias ja Eero noin kahdeksantoista.


title: Simeoni (Seitsemän veljestä)

text: Simeoni on melko vankkarakenteinen, keskimittainen, ruskeaihoinen ja hänen hiuksensa ovat hampunkarvaiset. Vastaavat ominaisuudet ovat tyypillisiä myös hänen veljilleen. Erottavana tekijänä on Simeonin liuhuparta; muilla veljeksillä Kivi ei mainitse olevan partaa. Simeoni vastaa veljesten ruoanlaitosta ja karjanhoidosta, hänellä ei kuitenkaan ole samanlaista vahvaa tunnesidettä eläimiin kuin Juhanilla. Luonteeltaan Simeoni on hurskas: hän on kokenut hengellisen herätyksen. Hän on myös verrattain saita ja hänellä ilmenee taipumusta itsetuhoisuuteen. Simeoni on veljeksistä heikkohermoisin ja viinaanmenevin. Alkoholin vaikutuksen alaisena hän näkee muun muassa itsensä Lusifeeruksen. Simeonin mielenterveys ailahtelee ja hän yrittää itsemurhaa. Ainoana seitsemästä veljeksestä Simeoni päättää olla naimatta. Hän jää asumaan vanhimman veljensä Juhanin talouteen.


title: Simeoni (Seitsemän veljestä)

text: Simeonin roolin ovat tulkinneet lukemattomat näyttelijät vuodesta 1898 alkaen, jolloin "Seitsemästä veljeksestä" tehtiin ensimmäinen näyttämöversio. Hengellisesti orientoitunut Simeoni on useissa tulkinnoissa esitetty veljiään heiveröisempänä vaikka Kiven alkuperäistekstissä hänet kuvataan veljiensä tavoin vantteraksi mieheksi. Simeonia näyttelivät 1900-luvun näyttämötuotannoissa muun muassa Olavi Ahonen, Hemmo Airamo, Eino Jurkka, Aku Korhonen ja Aapo Pihlajamäki sekä oopperalaulaja Wäinö Sola. Ritva Holmbergin dramatisoimassa ja Kalle Holmbergin ohjaamassa Turun kaupunginteatterin kuuluisassa "Seitsemässä veljeksessä" 1970-luvulla Simeonin roolissa oli Heikki Alho.


title: Simeoni (Seitsemän veljestä)

text: 2000-luvulla Simeonia ovat näytelleet muun muassa Mikko Jurkka Lahden kaupunginteatterissa ja Jyrki Mänttäri Tampereen Työväen Teatterissa.


title: Simeoni (Seitsemän veljestä)

text: Wilho Ilmarin elokuvassa "Seitsemän veljestä" (1939) Simeonia tulkitsee Kaarlo Kartio. Jouko Turkan samannimisessä televisiosarjassa (1989) Simeonin roolin näyttelee Jari Pehkonen.


title: Jeļena Rubļevska

text: Jeļena Rubļevska (s. 23. maaliskuuta 1976, Riika) on latvialainen nykyaikainen viisiottelija. Rubļevska on osallistunut urallaan neljiin olympialaisiin. Sydneyn olympialaisissa hän sijoittui kahdeksanneksi. Neljä vuotta myöhemmin Ateenassa Rubļevska voitti olympiahopeaa. Pekingissä hän sijoittui 23. Lontoossa Rubļevska oli kahdeksas. Hänellä on myös yksi MM–hopea, jonka hän saavutti sekaviestissä Kaoshiungissa 2013.


title: Georgina Harland

text: Georgina Harland (s. 14. huhtikuuta 1978, Canterbury) on brittiläinen entinen nykyaikainen viisiottelija. Hän osallistui Ateenan olympialaisiin 2004 sijoittuen yksilökilpailuissa kolmanneksi. Hänellä on myös kaksi MM–pronssia joukkuekilpailuista vuosilta 2001 ja 2002.


title: Northwestern University School of Music

text: Northwestern University School of Music, vuodesta 2008 Henry and Leigh Bienen School of Music on yhdysvaltalainen musiikkialan oppilaitos, hallinnollisesti yksi Northwestern-yliopiston tiedekunnista.


title: Northwestern University School of Music

text: Se on yksi Yhdysvaltojen vanhimmista tutkintoon tähtäävistä musikkialan oppilaitoksista. Koulun juuret ovat vuonna 1873 perustetussa konservatoriossa, joka perustettiin kahden naisten collegen yhdistyessä. Nykyisin sillä on 135 henkeä henkilökuntaa ja noin 600 opiskelijaa.


title: Northwestern University School of Music

text: Koulu on tarjonnut vuosikymmenien ajan mahdollisuuksia suorittaa kaksoistutkinto, jossa musiikin lisäksi valmistutaan maisteriksi luonnontieteiden, tekniikan, kulttuurin tai markkinoinnin alalta.


title: Northwestern University School of Music

text: Vuodesta 2004 alkaen koulu on myöntänyt joka toinen vuosi Nemmers-palkinnon (Michael Ludwig Nemmers Prize in Music Composition) ansioituneelle säveltäjälle.


title: Rein Aun

text: Rein Aun (5. lokakuuta 1940 Tallinna – 11. maaliskuuta 1995 Tallinna) oli virolainen kymmenottelija ja olympiahopeamitalisti Tokion olympialaisista 1964. Aun edusti uransa aikana Neuvostoliittoa.


title: Rein Aun

text: Aunin ennätys ottelussa oli 7 898 pistettä vuodelta 1968.


title: Nemmers-palkinto

text: Nemmers-palkinto (Michael Ludwig Nemmers Prize in Music Composition) on palkinto, jonka Northwestern University School of Music myöntää joka toinen vuosi. Palkintoon kuuluu sadantuhannen yhdysvaltain dollarin summa, ja 3-4 viikon vierailu palkinnon myöntäneessä korkeakoulussa. Lisäksi Chicagon sinfoniaorkesteri soittaa yhden palkitun säveltäjän teoksen.


title: Erin Densham

text: Erin Densham (s. 3. toukokuuta 1985, Camden) on australialainen triathlonisti ja olympiamitalisti. Densham aloitti urheilu-uransa vuonna 2003. Vuonna 2006 hän voitti alle 23–vuotiaiden maailmanmestaruuden. Pekingin olympialaisissa 2008 Densham sijoittui sijalle 22. Densham selviytyi Lontoon olympialaisiin 2012 sijoittuen kolmanneksi häviten voittajalle kahdella sekunnilla.


title: Eija Isojärvi

text: Eija Maarit Isojärvi (s. 1957 Salla) on suomalainen taidemaalari ja kuvanveistäjä. Hän tuli tunnetuksi paperitaiteen uranuurtajana Suomessa. Isojärven taide sisältää paperitaiteen ohella grafiikkaa, maalauksia ja tilallisia teoksia. Hänen taiteensa lähtökohdat ovat luonnon tarkkailussa ja läsnäolon havainnoinnissa.


title: Eija Isojärvi

text: Isojärvi aloitti kuvataiteen opinnot Peräpohjolan Opiston kuvataidelinjalla Torniossa 1976 ja jatkoi Limingan taidekoulussa 1977. Isojärvi opiskeli Taideteollisen korkeakoulun iltakoulussa yleisellä linjalla 1977–1978 opettajinaan muun muassa Lauri Anttila, Markku Keränen, Olavi Pajulahti, Pirkko Nukari ja Tapio Junno. Hän opiskeli maalausta Suomen Taideakatemian koulussa Helsingissä 1979–1983 opettajinaan Jaakko Sievänen, Paul Osipow, Timo Aalto, Matti Kujasalo, Rafael Wardi ja Stig Fredriksson. Vuosina 1983–1984 hän opiskeli Suomen Taideakatemian koulussa taidegrafiikkaa opettajinaan Juho Karjalainen ja Antti Salokannel.


title: Eija Isojärvi

text: Vuosina 1985–1986 Isojärvi opiskeli taidegrafiikkaa ja maalausta Kungliga Konsthogskolanin (nyk. Konstakademien) grafiikan osastolla Tukholmassa opettajanaan professori K.G.Nillsson. Opiskellessaan Tukholmassa Isojärvi kävi käsintehdyn paperin valmistuskurssin, jolloin kiinnostus paperin tekemiseen syttyi. Opiskeli 1986 paperin tekemistä Barcelonassa kuvataiteilija Thomas Pupkiewizin ja J. Tegsellin ohjauksessa.


title: Eija Isojärvi

text: Eija Isojärvi, Alun alku. 2016. Toim. Tuija Hautala-Hirvioja, Jonna Katajamäki ja Maija Mäkikalli. ISBN 978-952-484-907-4


title: Milo Yiannopoulos

text: Milo Yiannopoulos (s. 18. lokakuuta 1984 Kent, Englanti) on brittiläinen toimittaja, joka on työskennellyt oikeistokonservatiiviselle Breitbart-sivustolle. Hän on tullut tunnetuksi konservatiivisista mielipiteistään ja kritisoinut poliittista korrektiutta. Vuonna 2015 hän oli yksi ensimmäisistä, jotka käsittelivät julkisuudessa Gamergate-kohua.


title: Milo Yiannopoulos

text: Yiannopoulosin isä on kreikkalainen ja äiti britti, ja hänen isoäitinsä on juutalainen. Hän on avoimesti homoseksuaali.


title: Milo Yiannopoulos

text: Heinäkuussa 2016 Yiannopoulos poistettiin pysyvästi Twitteristä, kun hän oli lähettänyt alatyylisiä viestejä "Ghostbusters"-elokuvan mustaihoisesta naisnäyttelijästä Leslie Jonesista ja Twitterin mukaan yllyttänyt seuraajiaan Jonesin kimppuun.


title: Milo Yiannopoulos

text: Helmikuussa 2017 Yiannopoulos joutui eroamaan Breitbart-uutissivuston palveluksesta, kun julkisuuteen tuli hänen vuoden takaisia kommenttejaan, joissa hänen katsottiin puhuvan hyväksyvästi seksistä aikuisten miesten ja poikien välillä.


title: Stephan Vuckovic

text: Stephan Vuckovic (s. 22. kesäkuuta 1972, Reutlingen) on saksalainen triathlonisti ja olympiamitalisti. Vuckovic osallistui Sydneyn olympialaisiin sijoittuen toiseksi. Hän hävisi voittajalle noin 13 sekunnilla.


title: Jan Řehula

text: Jan Řehula (s. 15. marraskuuta 1973, Cheb) on tšekkiläinen triathlonisti ja olympiamitalisti. Řehula sijoittui kolmanneksi Sydneyn olympialaisissa häviten voittajalle noin 22 sekuntia.


title: Syklandelaatti

text: Syklandelaatti (CHO) on mantelihapon estereihin kuuluva orgaaninen yhdiste. Yhdistettä voidaan käyttää lääketieteessä verisuonisairauksien ja migreenin hoitoon.


title: Syklandelaatti

text: Huoneenlämpötilassa syklandelaatti on väritöntä kiteistä ainetta. Se on veteen liukenematonta, mutta liukenee moniin orgaanisiin liuottimiin kuten metanoliin, etyyliasetaattiin, asetonitriiliin, kloroformiin ja tolueeniin.


title: Syklandelaatti

text: Syklandelaatti lamaa sileää lihaskudosta ja tämä on seurausta kalsiumkanavien salpautumisesta. Tämä laajentaa verisuonia. Aine estää myös eräitä entsyymejä kuten fosfodiesteraasia, kolesterolin biosynteesissä tarvittavaa HMG-CoA-reduktaasia ja aldoosireduktaasia. Yhdistettä voidaan käyttää eräiden verisuonitautien kuten arterioskleroosin ja Raynaudin oireiden hoitoon. Sitä on tutkittu myös migreenin hoidossa, joskin tulokset ovat ristiriitaisia. Sitä on myös tutkittu vanhuksilla nootropiinina. Tässäkin tarkoituksessa teho on kyseenalainen. Lääkeaine ei ole hyväksytty Yhdysvalloissa ja Kanadassa, mutta on käytössä muun muassa useissa Euroopan maissa.


title: Syklandelaatti

text: Syklandelaatti on kohtuullisen hyvin siedetty lääkeaine ja haittavaikutukset ovat yleensä lieviä. Mahdollisia haittavaikutuksia voivat olla ruuansulatuskanavan oireet, hikoilu, ihon kuumotus, päänsärky ja huimaus.


title: Syklandelaatti

text: Syklandelaattia valmistetaan esteröinällä mantelihappoa ja 3,3,5-trimetyylisykloheksanolia happamien katalyyttien läsnä ollessa.


title: Manuel Locatelli

text: Manuel Locatelli (s. 8. tammikuuta 1998 Lecco) on italialainen jalkapalloilija, joka edustaa Serie A:ssa pelaavaa AC Milania. Pelipaikaltaan oikeajalkainen Locatelli on keskikenttäpelaaja.


title: Manuel Locatelli

text: Locatelli on AC Milanin kasvatti. Hän debytoi seuran edustusjoukkueen paidassa Serie A:ssa huhtikuussa 2016 Carpia vastaan.


title: Manuel Locatelli

text: Locatelli oli vuonna 2015 mukana Italian alle 17-vuotiaiden maajoukkueessa ikäluokan EM-kilpailuissa. Vuonna 2015 hän debytoi myös Italian alle 19-vuotiaiden maajoukkueessa.


title: Joona Lautamaja

text: Joona Lautamaja (s. 12. heinäkuuta 1995 Seinäjoki) on suomalainen jalkapalloilija, joka edustaa Veikkausliigassa pelaavaa Seinäjoen Jalkapallokerhoa. Hän on pelipaikaltaan keskuspuolustaja, mutta kykenee myös pelaamaan puolustuksen laidoilla tai puolustavana keskikenttäpelaajana.


title: Joona Lautamaja

text: Lautamaja on TP-Seinäjoen kasvatti. Lautamaja pelasi Seinäjoen Jalkapallokerhon reservijoukkueessa Kerho 07:ssä vuosina 2012–2015 68 ottelua tehden kaksi maalia. Kaudeksi 2016 Lautamaja siirtyi Veikkausliigan Kuopion Palloseuraan. Hän teki ensiesiintymisensä Veikkausliigassa huhtikuussa 2016 FC Lahtea vastaan.


title: Söderby (Vormsi)

text: Söderby on kylä Virossa Läänemaan maakunnassa sijaitsevassa Vormsin saaressa.